Lelaki ditemui selamat selepas 38 jam hilang di laut
Oleh ABDUL RAZAK IDRIS

26 Februari 2022, 4:21 pm
KLANG – Seorang lelaki yang dilaporkan hilang di laut akibat bot kehabisan minyak ditemui selamat di Perairan Batu Laut di sini hari ini.
Mangsa, Md. Shamsuddin Mohamed Shari, 46, merupakan warga tempatan ditemui bersama botnya pukul 8 pagi selepas dilaporkan hilang selama 38 jam bermula 6 petang kelmarin.
Pengarah Maritim Selangor, Kepten Maritim Mohammad Rosli Kassim berkata, mangsa dan bot ditemui pada jarak lapan batu nautika dari Jeti Sungai Mersuk, Batu Laut Selangor .
Katanya, bot mangsa ditunda masuk ke Jeti Sungai Mersuk oleh nelayan tempatan.
“Maritim Selangor telah menugaskan bot Penggalang 10 ke lokasi.
“Dia sebelum ini dilaporkan hilang ketika dalam perjalanan dari Pulau Ketam ke kapal dagang LILA BHAVNAGAR bagi menghantar dokumen ‘port clearance’ dan passport kru,” katanya dalam kenyatan hari ini.

Beliau menambah, Operasi CARILAMAT yang diselaras pada hari kedua meliputi keluasan pencarian 85 batu nautika persegi dari Pulau Ketam sehingga ke kawasan Pulau Carey.
Ujarnya, operasi termasuk menggunakan sebuah pesawat, sebuah kapal dan dua buah bot dari Maritim Malaysia dan Pasukan Polis Marin serta turut dibantu oleh komuniti nelayan tempatan.
“Berikutan penemuan itu, operasi CARILAMAT ditamatkan pukul 10 pagi dan Pos Hadapan CARILAMAT di Jeti Polis Marin juga telah dibubarkan,” jelasnya. – KOSMO! ONLINE


PRN Johor: UMNO tiada masalah pertandingan banyak penjuru
Oleh MUHAMMAD ZIKRI

26 Februari 2022, 4:34 pm
PONTIAN – UMNO sebagai tulang belakang kepada Barisan Nasional (BN) bersedia mendepani pertandingan banyak penjuru dalam Pilihan Raya Negeri (PRN) Johor.
Presiden UMNO, Datuk Seri Ahmad Zahidi Hamidi berkata, pertambahan calon bertanding disebabkan kewujudan banyak parti-parti serpihan ketika ini.
Kata beliau, situasi sama turut dihadapi pada PRN Melaka sebelum ini apabila calon BN perlu berdepan pertandingan dua, tiga dan empat penjuru pada pilihan raya tersebut.
Menurutnya, BN namun yakin dengan sokongan yang masih diterima termasuk oleh mereka yang sebelum ini menolak BN pada Pilihan Raya Umum ke-14 (PRU-14)
“Rasa penyesalan mereka ini kami yakin akan diterjemahkan pada PRN Johor dengan menyokong calon-calon BN kali ini supaya kesilapan lalu tidak berulang,” katanya selepas melawat Bilik Gerakan BN bagi DUN Pulai Sebatang di sini.
Turut hadir Naib Presiden UMNO, Datuk Mahadzir Khalid, Setiausaha Agung UMNO, Datuk Seri Ahmad Maslan dan Pengerusi Badan Perhubongan UMNO Kedah, Datuk Seri Jamil Khair Baharom.

Beliau berkata demikian ketika ditanya mengenai pertembungan lebih dua penjuru di kebanyakan DUN pada PRN Johor selepas selesai penamaan calon pada hari ini.
Menurut Suruhanjaya Pilihan Raya (SPR), terdapat dua DUN menyaksikan pertembunghan tujuh penjuru iaitu di DUN Tiram dan Kempas, manakala 35 DUN bagi empat penjuru.
Tambah Zahid, pihaknya yakin seluruh jentera pilihan raya BN telah bersiap sedia menjalankan tugas masing-masing tanpa memikirkan soal pertandingan banyak penjuru.
“Mereka (pembangkang) didapati tidak bersefahaman dan ini menunjukkan hanya bertanding mengikut blok-blok masing demi untuk menentang BN,” jelasnya
Tambah Zahid, BN tetap bersedia menghadapi apa saja situasi dan memastikan BN kekal memerintah negeri Johor dengan majoriti lebih kukuh. – KOSMO! ONLINE


Hamil 6 bulan, Syatilla Melvin pula positif Covid-19
Oleh MOHAMMAD SHAHEMY AZMI

26 Februari 2022, 2:50 pm
PETALING JAYA – Pelakon Syatilla Melvin yang kini sedang sarat hamil enam bulan anak ketiga diuji selepas disahkan positif Covid-19.
Menerusi satu hantaran yang dimuat naik dalam Instagram miliknya, Syatilla atau nama lengkapnya Siti Nur Syatilla Amirol Melvin, 31, berkongsi keputusan ujian calitan Covid-19 yang menunjukkan keputusan positif.
“Insya-Allah berkat hari Jumaat (semalam), hujan lebat, doakan Tilla (panggilannya) sembuh dengan segala kebaikan yang ada,” tulisnya.
Suami Syatilla iaitu aktor, Shaheizy Sam ketika dihubungi Kosmo! Online berkata keadaan isterinya baik-baik sahaja dan tidak mengalami sebarang gejala yang teruk walaupun sedang sarat hamil.
“Alhamdulillah isteri baik-baik sahaja dan sedang menjalani kuarantin kendiri di bilik berasingan di tingkat atas rumah,” katanya.
Aktor Polis Evo itu menambah, Syatilla melakukan ujian calitan Covid-19 selepas pengurusnya terlebih dahulu disahkan positif.

“Sebenarnya pengurus Syatilla yang positif dulu. Kemudian, kebetulan pula isteri saya turut mengalami sakit tekak.
“Selepas membuat ujian calitan, ternyata dia turut dijangkiti virus tersebut,” katanya.
Disoal tentang perasaan apabila mengetahui isterinya dijangkiti Covid-19 ketika sedang hamil, pelakon yang mesra dibahasakan Sam itu tidak terlalu bimbang kerana Syatilla sudah pun lengkap dua dos vaksin termasuk dos penggalak.
“Kalau Syatilla belum lagi divaksin, mungkin saya sedikit bimbang. Tetapi dia sudah pun lengkap divaksin dan keadaannya baik-baik sahaja,” katanya.
Buat masa ini, Shaheizy reda menggalas sepenuhnya tugas menjaga dan menguruskan dua orang anak mereka sehingga Syatilla disahkan bebas daripada Covid-19.
“Anak-anak okey selagi dia tahu ibunya ada di dalam rumah. Ada juga sesekali buat panggilan video,” ujarnya.
Sekadar info, kehamilan Syatilla kali ini merupakan kandungan keenamnya selepas pernah mengalami keguguran sebanyak tiga kali.
Pelakon yang popular dengan drama Sha & Shah itu berdepan keguguran kali terakhir pada April tahun lalu ketika usia kandungannya lapan minggu. – KOSMO! ONLINE


Warga emas dikhuatiri lemas jatuh sungai
Oleh ROHANA MOHD. NAWI

26 Februari 2022, 3:18 pm
KUALA KRAI – Seorang warga emas dilaporkan hilang dan dikhuatiri lemas di Sungai Galas, Kampung Kuala Gris dekat Dabong di sini petang semalam.
Mangsa, Mohamad Ishak, 70, disedari hilang selepas anaknya, Ahmad Azhari, 36, mendapati ayahnya tidak pulang ke rumah sehingga lewat petang.
Ketua Polis Daerah Kuala Krai, Superintendan Suzaimi Mohamed berkata, mangsa disedari keluar dari rumahnya di Kampung Kuala Gris di sini kira-kira pukul 5 petang.
“Sebelum keluar, mangsa telah memaklumkan kepada anaknya untuk pergi ke Pengkalan Lan melihat perahu miliknya.
“Selepas dua jam keluar, anaknya mendapati bapanya tidak pulang ke rumah sehingga pukul 7.30 malam. Bimbang dengan keselamatan bapanya, Ahmad Azhari terus bergegas ke Pengkalan Lan sebelum menemui motosikal dan barang-barang milik ayahnya,” katanya ketika dihubungi Kosmo! hari ini.
Suzaimi memberitahu, anak mangsa cuba mencari bapanya di kawasan berkenaan, namun gagal dan mengesyaki mangsa terjatuh ke dalam sungai berkenaan.

Katanya, Ahmad Azhari melaporkan kejadian itu di Balai Polis Dabong sebelum sepasukan pegawai dan anggota ditugaskan ke lokasi kejadian membantu mencari mangsa.
“Operasi mencari warga emas itu turut dibantu Pasukan Bomba dan Penyelamat Dabong dan penduduk kampung dengan menggunakan 10 buah perahu, namun mangsa masih belum ditemui setakat ini,” katanya. – KOSMO! ONLINE


PRN Johor: SPRM buka empat bilik gerakan
Oleh ZULKIFLI MANZOR

26 Februari 2022, 1:46 pm
PUTRAJAYA – Sebanyak empat bilik gerakan dibuka oleh Suruhanjaya Pencegahan Rasuah Malaysia (SPRM) di Johor bermula hari ini sempena Pilihan Raya Negeri (PRN) di negeri tersebut.
SPRM menerusi satu kenyataan berkata, pembukaan bilik gerakan itu bagi memudahkan orang ramai menyalurkan maklumat serta aduan berhubung sebarang perbuatan rasuah dan salah guna kuasa dalam PRN berkenaan.
“Empat bilik gerakan yang dibuka itu Pejabat SPRM Johor di Tampoi (07-2316080), Pejabat SPRM Cawangan Batu Pahat (07-4321982), Pejabat SPRM Cawangan Kluang (07-7714610) dan Pejabat SPRM Cawangan Segamat (07-9317982).
“Kesemua bilik gerakan tersebut akan beroperasi dari pukul 8 pagi sehingga 12 malam setiap hari sepanjang tempoh PRN Johor berlangsung,” ujar kenyataan itu hari ini.
Tambah kenyataan tersebut, orang ramai boleh juga menyalurkan sebarang aduan rasuah dan salah guna kuasa melalui aplikasi Whatsapp di talian 010-8414384 atau menerusi emel [email protected].
“SPRM mengingatkan kepada semua calon dan parti politik bertanding agar tidak melakukan aktiviti yang boleh melanggar undang-undang dan peraturan pilihan raya selaras dengan Akta SPRM 2009 dan Akta Kesalahan Pilihan Raya 1954 (Pindaan 2012),” kata SPRM. – KOSMO! ONLINE


Malaysia gesa usaha pendamaian di Ukraine
Oleh EDDY AQMAL MOHAMED HAMIDI

26 Februari 2022, 2:33 pm
PUTRAJAYA – Malaysia akan berterusan memberi sokongan penuh kepada usaha mana-mana pihak untuk mengekalkan keamanan dan keselamatan serantau juga antarabangsa sekaligus mempromosikan kemakmuran sejagat.
Perdana Menteri, Datuk Seri Ismail Sabri Yaakob berkata, Malaysia memandang serius pergolakan konflik yang berlaku di Ukraine dan menggesa semua pihak untuk segera mengambil langkah bagi meredakan ketegangan agar dapat mencegah kehilangan nyawa dan kemusnahan.
“Dalam tempoh kritikal ini, setiap usaha perdamaian patut ditingkatkan untuk mencapai keamanan dan solusi menerusi dialog juga rundingan berdasarkan undang-undang antarabangsa dan piagam Majlis Keselamatan Pertubuhan Bangsa-Bangsa Bersatu (PBB).
“PBB perlu menjalankan tanggungjawab utamanya bagi mengekalkan keamanan dan keselamatan antarabangsa,” katanya pada satu sidang akhbar di Krung Thep Maha Nakhon, Thailand hari ini.
Dalam pada itu, Ismail Sabri berkata, lapan rakyat Malaysia dan dua tanggungan mereka dalam proses pemindahan oleh Kedutaan Malaysia di Kyiv, Ukraine dan maklumat tentang keadaan semasa mereka dijangka diperolehi petang ini.
“Setakat ini seramai 13 rakyat Malaysia yang terdiri daripada kakitangan keduaan serta pelajar telah dibawa keluar dari Ukraine sepanjang minggu lalu,” katanya. – KOSMO! ONLINE


Redah banjir bawa kambing perap ke majlis perkahwinan
Oleh BAHRUDDIN HATTA

26 Februari 2022, 1:55 pm
TANAH MERAH – Pengusaha katering terpaksa meredah banjir sejauh 1.5 kilometer bagi membawa dua ekor kambing perap untuk dipanggang sempena majlis perkahwinan di Pasir Mas hari ini.
Pekerja katering Mr. Grill, Fadlesyam Che Mohd. 25, berkata, air naik dengan cepat menyebabkan jalan keluar dari Kampung Kusial Baru ke jalan utama telah ditutup.
Katanya, mereka tiada pilihan lain dan terpaksa membawa dua ekor kambing itu menaiki perahu untuk mengharungi banjir agar dua kambing perap tiba di rumah pengantin tepat pada masanya.
“Tempahan yang sudah dibuat dan tidak boleh dibatalkan kerana pelanggan sudah membuat bayaran penuh.
“Kami tidak sangka air akan naik dengan cepat semalam sehingga menutup jalan utama. Air hanya berada pada paras buku lali semalam, namun pagi ini sudah sampai ke paras pinggang,” katanya ketika ditemui Kosmo! hari ini.
Fadlesyam memberitahu, mereka menggunakan perahu milik penduduk kampung untuk membawa dua ekor kambing yang siap diperap itu bersama bahan sos ke Jalan Chekok Ipoh sebelum dipunggah semula dengan sebuah kenderaan lain.

“Keadaan hari ini agak menyukarkan, namun kami berusaha juga menghantar pesanan ditempah pelanggan.
“Sebenarnya jalan kampung ini sering dinaiki air setiap kali musim tengkujuh, namun kami tidak menjangka berlaku banjir pada bulan Februari,” katanya. – KOSMO! ONLINE


Isu pembukaan sempadan selesai sebelum Hari Raya Aidilfitri – PM
Oleh EDDY AQMAL MOHAMED HAMIDI

26 Februari 2022, 2:47 pm
PUTRAJAYA – Perdana Menteri, Datuk Seri Ismail Sabri Yaakob memaklumkan isu berhubung pembukaan sempadan negara akan diselesaikan sebelum Hari Raya Aidilfitri tahun ini.
Ismail Sabri berkata, perkara berkenaan belum diputuskan, namun sedang diberi perhatian oleh pelbagai pihak berkaitan agar ia dapat dilaksanakan secepat mungkin.
“Perkara ini juga telah dibincangkan bersama Perdana Menteri Thailand, Prayut Chan-o-Chav dan kami telah bersetuju membenarkan semula aktiviti rentas sempadan dalam masa terdekat.
“Perjalanan Lengkap Vaksin (VTL) Udara agak mudah kerana saringan boleh terus dilakukan di lapangan terbang.
“Namun saringan di pintu masuk negara melalui jalan darat agak rumit dan sedang diperhalusi oleh Kementerian Kesihatan (KKM),” katanya pada sidang media di Krung Thep Maha Nakhon, Thailand hari ini.
Ismail Sabri berkata, KKM sedang memikirkan kaedah terbaik untuk diguna pakai di pintu masuk jalan darat negara bagi mengelakkan berlakunya sebarang kesesakan susulan orang ramai yang menunggu untuk disaring.

“Beberapa cadangan telah diberikan bagi menyelesaikan perkara ini dan KKM akan mencari kaedah terbaik bagi memudahkan serta mempercepatkan proses saringan agar pembukaan sempadan dapat dilakukan dalam masa terdekat.
“Bagi saya VTL-Darat antara Malaysia dan Thailand ini amat penting kerana ia bukan sahaja melibatkan pelancongan tetapi juga sektor perdagangan dua hala di kawasan sempadan yang menyumbang kepada 50 peratus hasil dagangan negara secara keseluruhannya termasuk hubungan kekeluargaan yang terpisah sejak dua tahun ini akibat Covid-19,” katanya.
Tambah beliau, pembukaan semula sempadan melalui jalan darat itu bukan sahaja melibatkan Thailand, namun akan turut melibatkan Indonesia dan Brunei memandangkan masih ramai yang terkandas akibat penutupan sempadan.
Dalam pada itu, Ismail Sabri turut memaklumkan tentang persetujuan beliau dan rakan sejawatnya itu untuk mengiktiraf sijil vaksinasi Covid-19 dikeluarkan negara masing-masing.
“Persetujuan pengiktirafan itu juga akan disusuli dengan proses integrasi dua aplikasi iaitu MySejahtera Malaysia dan MorProm Thailand bagi memudahkan perjalanan rentas sempadan kedua-dua negara,” ujar beliau. – KOSMO! ONLINE


Gempa bumi sederhana di Fillipina
Oleh ALWANI ZAFIRAH

26 Februari 2022, 3:31 pm
PETALING JAYA – Gempa bumi sederhana bermagnitud 5.6 dilaporkan telah berlaku di Mindanao, Fillipina pada pukul 2.15 petang tadi.
Jabatan Meteorologi Malaysia (MetMalaysia) berkata, pusat gempa bumi tersebut terletak 5.6 darjah utara dan 126.3 darjah timur.
“Kejadian itu berlaku pada kedalaman 53 kilometer (km) dan 166 km utara dari Pulau Talaud, Indonesia.
“Bagaimanapun, tiada ancaman tsunami kepada Malaysia berikutan kejadian bencana alam itu,” katanya dalam satu kenyataan hari ini. – KOSMO! ONLINE


PRN Johor: 239 calon bertanding, dua DUN 7 penjuru
Oleh MOHD SHARKAWI LONDING dan AHMAD SHAHERMAN SHAMSURI

26 Februari 2022, 3:09 pm
JOHOR BAHRU – Seramai 239 calon daripada 11 parti politik termasuk calon bebas layak bertanding pada Pilihan Raya Negeri (PRN) Johor 2022.
Pengerusi Suruhanjaya Pilihan Raya, Datuk Abdul Ghani Salleh berkata, jumlah itu melibat permohonan yang diterima sehingga pukul 10 pagi hari ini.
Beliau berkata, daripada jumlah itu juga, Barisan Nasional (BN) dan Perikatan Nasional (PN) akan bertanding di semua kerusi Dewan Undangan Negeri (DUN).
Pakatan Harapan (PH) meletakkan calon di 30 DUN, Parti Pejuang Tanah Air (Pejuang) di 42 DUN, Parti Keadilan Rakyat (PKR) di 20 DUN, calon Bebas di enam kerusi, Ikatan Demokratik Malaysia (Muda) di tujuh kerusi dan Parti Warisan Sabah (Warisan) di enam DUN.
Turut meletakkan calon katanya, Parti Bangsa Malaysia (PBM) (4) dan Parti Bumiputera Perkasa (Putra) serta Parti Sosialis Malaysia (PSM) masing-masing seorang calon.
“Tiada pencalonan ditolak selepas proses penamaan calon berakhir. Daripada segi pertandingan mengikut penjuru, tujuh DUN akan menyaksikan pertembungan tiga penjuru dan 35 DUN empat penjuru.

“Selain itu, lapan DUN menyaksikan pertembungan lima penjuru, empat DUN enam penjuru dan dua DUN melibatkan pertembungan tujuh penjuru,” katanya pada sidang media di Pusat Konvensyen Antarabangsa Persada di sini hari ini.
Mengulas lanjut, Abdul Ghani berkata, seramai 202 calon lelaki akan bertanding pada PRN Johor 2022, manakala calon wanita seramai 37 orang.
Jelas beliau, calon paling tua berusia 71 tahun akan bertanding di DUN Bukit Permai mewakili PN, manakala dua calon paling muda berusia 26 tahun masing-masing akan bertanding di DUN Mengkibol dan Tangkak.
“Tempoh berkempen bermula selepas pengisytiran pilihan raya dipertandingkan oleh pegawai pengurus sehingga pukul 11.59 malam pada 11 Mac depan.
“SPR juga ingin memaklumkan prosedur operasi standard (SOP) pencegahan Covid-19 bagi pelaksanaan PRN Johor ke-15 telah diluluskan dan akan dilaksanakan dengan ketat,”ujarnya.
Seramai 2,597,742 orang layak mengundi pada PRN Johor 2022 melibatkan 2,574,835 pengundi biasa, 22,531 pengundi awal, dan 376 pengundi tidak hadir. – KOSMO! ONLINE


Haeriyanto diserang strok, kepala ada darah beku
Oleh MOHD. HAIKAL ISA

26 Februari 2022, 2:05 pm
PETALING JAYA – Pelakon senior Haeriyanto Hassan dikejarkan ke sebuah pusat perubatan di ibu negara disebabkan serangan strok pagi tadi.
Perkara tersebut dimaklumkan adik iparnya yang juga seorang penyanyi, Oja atau nama sebenarnya, Daninas Huza Daud, 43.
“Abang ipar saya dikejarkan ke Hospital Ampang disebabkan serangan strok ringan. Selepas menerima keputusan, ada darah beku berukuran tiga hingga empat sentimeter (sm) di kepalanya.
“Sekarang dia makan pakai tiub dan bahagian badan sebelah kirinya susah bergerak.
“Bagaimanapun, doktor memaklumkan bacaan tekanan darahnya sekarang semakin baik. Kena tunggu keadaannya betul-betul okey, baru boleh jalani pembedahan namun mungkin di Hospital Kuala Lumpur,” kata Oja ketika dihubungi Kosmo! Online sebentar tadi.
Ujar pelantun lagu Dasira itu lagi, abang iparnya sebelum ini tidak mempunyai sebarang masalah kesihatan namun mengadu mengalami sakit kepala sejak tiga empat hari lalu.

“Dia memang sihat walafiat sebelum ini. Tiada sejarah penyakit kronik cuma dia masalah semput, itu sahaja.
“Bagaimanapun, beberapa hari lepas dia mengadu sakit kepala dan cara pertuturannya tidak berapa jelas.
“Sepatutnya, dia menjalani pembedahan semalam namun keadaan tidak berapa stabil jadi kita tunggu ‘update’ daripada doktor untuk tindakan selanjutnya,” jelasnya lagi.
Percaya dengan kuasa doa, Oja mengharapkan semua pihak mendoakan agar kesihatan Haerieyanto yang juga pelakon drama bersiri Kampung People 2, segera pulih.
“Dalam situasi sekarang, hanya doa kalian semua sahaja yang kami harapkan.
“Abang ipar masih terikat dengan beberapa projek lakonan dan dengan keadaan kesihatannya itu, saya berharap syarikat produksi dapat memahami situasinya,” ujarnya. – KOSMO! ONLINE


Pelancong cemas bot terpaksa redah ombak besar
Oleh ALWANI ZAFIRAH

26 Februari 2022, 2:15 pm
PETALING JAYA – Sekumpulan pelancong berkongsi detik cemas apabila bot yang mereka naiki terpaksa meredah ombak besar ketika dalam perjalanan pulang dari Pulau Perhentian, Terengganu.
Menerusi video yang dimuat naik oleh @Uncle-maleek di media sosial, dia bersama beberapa penumpang lain berdepan situasi mendebarkan itu di laut ketika berlaku angin yang kuat.
Dalam rakaman tersebut, pemandu bot yang dinaiki mereka juga berusaha mengawal pergerakan bot dengan baik agar tidak berlaku sebarang kemalangan di laut.
Sementara itu, menjengah ke ruangan komen, orang ramai turut memberi pelbagai reaksi dan ada juga yang berkongsi pengalaman yang sama apabila pergi bercuti ke pulau tersebut baru-baru ini.
“Sekarang ini musim angin monsun Timur Laut, aktiviti pantai tak sesuai untuk negeri di sekitar sana, bahaya dengan keadaan ombak besar macam ini,” kata Amni.
“Kami pun berdepan situasi yang sama, memang dah risau dengan ada anak kecil atas bot, ombak besar, angin kuat, hanya Allah sahaja tahu perasaan takut masa itu,” luah Suzila Alias.

“Mujur tekong pandai kawal bot, kalau jenis tak biasa, boleh terbalik dalam keadaan laut macam ini,” ujar Shairul. – KOSMO! ONLINE


‘Ghost of Kiev’ didakwa tumpaskan 6 pesawat Rusia
Oleh KOSMO!

27 Februari 2022, 9:24 pm
KIEV – Kisah seorang juruterbang Ukraine yang dikatakan menumpaskan enam pesawat Rusia tular di Twitter dengan pengguna laman tersebut berharap khabar angin yang tersebar di Ukraine itu benar, lapor akhbar Daily Star UK.
Kejayaan menewaskan lima atau lebih pesawat dalam pertempuran di udara adalah sesuatu yang amat luar biasa. Juruterbang yang digelar ‘Ghost of Kiev’ itu mungkin yang pertama mencatat pencapaian sedemikian pada abad ke-21.
Laporan berkaitan kepahlawanan juruterbang itu tersebar dalam kalangan anggota barisan hadapan dan pantas tukar di media sosial.
Dakwaan juruterbang ‘Ghost of Kiev’ membawa jet pejuang MiG-29 itu dilihat sebagai simbol harapan dengan beberapa video tular mengenai jenis jet sama terbang di langit Ukraine.
Menurut akhbar Sepanyol, Marca, juruterbang itu dipercayai menjatuhkan dua pesawat pejuang SU-35, satu pesawat SU-27, satu pesawat MiG-29 dan dua pesawat SU-25.
Pengguna di laman Twitter kecoh berkenaan kisah tersebut walaupun tiada laporan rasmi mengenai juruterbang berkenaan.

“Ghost of Kiev melindungi beribu-ribu nyawa. Diberkatilah kamu, askar Ukraine yang berani,’’ demikian ciapan seorang pengguna.
“Membaca tentang Ghost of Kiev membuatkan saya meremang. Keberanian dan kecemerlangan penduduk Ukraine sebenarnya mungkin mempunyai peluang,” tulis netizen lain. – Agensi


Lelaki maut jatuh apartmen
Oleh MOHD YUNUS YAKKUB

27 Februari 2022, 11:06 pm
SHAH ALAM – Seorang lelaki maut selepas dipercayai terjatuh dari sebuah apartmen di Seksyen U13, Setia Alam, hari ini.
Kejadian dikatakan berlaku pukul 4.20 petang dan tiada dokumen pengenalan diri ditemui pada mangsa.
Ketua Polis Daerah Shah Alam, Asisten Komisioner Baharudin Mat Taib berkata, mangsa berusia 20an hanya memakai baju T berwarna hitam dan seluar pendek berwarna biru gelap.
Katanya, hasil siasatan awal mendapati tiada sebarang bukti yang menunjukkan mangsa dibunuh.
“Mangsa disyaki telah bunuh diri dengan terjun dari bangunan Blok B apartmen berkenaan.
“Walau bagaimanapun belum dapat dipastikan mangsa terjun daripada tingkat berapa,” katanya dalam kenyataan hari ini.

Jelas beliau, kes disiasat mengikut mati mengejut dan mereka yang mempunyai maklumat lanjut boleh menghubungi Penolong Pegawai Penyiasat Sarjan Ahsanullah Andok ditalian 03-55202222. -KOSMO! ONLINE


Leeds, Bielsa akhirnya ‘bercerai’
Oleh KOSMO!

27 Februari 2022, 8:50 pm
LONDON – Pengendali veteran dari Argentina, Marcelo Bielsa akhirnya dipecat daripada posisi pengurus pasukan Leeds selepas gagal membantu pasukan mempamerkan prestasi konsisten pada kempen Liga Perdana Inggeris (EPL) musim ini.
Pengerusi Leeds, Andrea Radrizzani berkata, keputusan untuk memecat Bielsa yang sudah bersama pasukan hampir empat tahun sukar untuk dilakukan tetapi harus dibuat demi meningkatkan prestasi pasukan.
“Ini adalah keputusan yang paling berat untuk saya buat memandangkan sumbangan Bielsa terhadap pasukan sangat besar terutama dalam membantu kami kembali ke persada EPL.
“Bukan itu sahaja, dia juga membawa semula mentaliti kemenangan selain mengubah corak permainan pasukan menjadi lebih moden dan dinamik.
“Namun, situasi yang berlaku sekarang agak sukar untuk diterima dan saya pasti penyokong faham dengan langkah yang terpaksa kami buat kali ini. Saya harap siapa sahaja yang dapat menggantikan posisi Bielsa dapan melakukan tugas dengan baik,” katanya dalam satu kenyataan sebentar tadi.
Difahamkan, Leeds hanya akan mengumumkan pengendali baharu pasukan esok dengan bekas jurulatih Red Bull Leipzig, Jesse March sebagai calon pilihat utama.

Leeds ketika ini hanya mengumpul 23 mata selepas mengharungi 26 perlawanan di kedudukan ke-16 liga. – AGENSI


Cuaca Kelantan, Terengganu dijangka bertambah baik mulai esok
Oleh MOHD. HUSNI MOHD. NOOR

27 Februari 2022, 9:42 pm
PUTRAJAYA – Keadaan cuaca di Semenanjung Malaysia termasuk di Kelantan dan Terengganu dijangka bertambah baik mulai esok.
Perkara itu dimaklumkan Agensi Pengurusan Bencana Negara (Nadma) menerusi Mesyuarat Khas Pusat Kawalan Operasi Bencana (PKOB) Pusat Bil 2/2022, petang tadi.
Nadma berkata, hujan dan ribut petir dijangka berlaku di barat Semenanjung, utara Sarawak serta barat dan timur Sabah pada sebelah petang hingga awal malam.
Menurutnya, sehingga pukul 1.50 petang tadi, hujan masih berlaku di kawasan pedalaman namun, intensiti dilaporkan makin berkurangan hari ini.
“Stesen utama MET Malaysia di Hulu Terengganu, Kuala Krai, Gong Kedak, Jeli, dan Kota Bharu masih mencatat hujan lebat.
“Jumlah hujan di Stesen Meteorologi utama Terengganu dan Kelantan (sehingga pukul 12:00 tengah hari) adalah tinggi iaitu Hulu Terengganu, Terengganu (253.5); Kuala Krai, Kelantan (154.8); Gong Kedak, Terengganu (106.4); Jeli, Kelantan (96.4) dan Kota Bharu, Kelantan (38.0),” ujarnya.

Dalam pada itu, jelas Nadma, PKOB negeri Terengganu melaporkan 98 pusat pemindahan sementara (PPS) diaktifkan membabitkan 4,600 mangsa setakat jam 2 petang tadi.
“PKOB Terengganu turut memaklumkan bahawa mangsa-mangsa yang berlindung di atas bumbung seperti yang tular di media sosial telah diselamatkan oleh pihak bomba menggunakan helicopter,” katanya. – KOSMO! ONLINE


ATM mudah tewaskan Perak Bisons 2-0
Oleh NOOR HASLIZA NUSI

27 Februari 2022, 11:50 pm
GEORGE TOWN – Juara Premier, Emas Anuar Liga Sepak Takraw (STL) 2021/2022, ATM Guardians dengan mudah menewaskan Perak Bisons 21-16, 21-10 pada perlawanan minggu ketujuh, Kejohanan Emas Anuar Liga Sepak Takraw (STL) 2021/22 di Spice Arena, Bayan Baru di sini sebentar tadi.
Gandingan trio skuad kendalian Aswadi Abdullah iaitu Tunku Azwan Azwari (tekong), Sobrie Samsudin (pengumpan) dan Afifudin Razali (perejam) bermula garang apabila mendahuli mata di awal set pertama bertemu dengan pasukan lawan.
Rentak konsisten yang dipamerkan Afifudin telah membuah hasil apabila berjaya melakukan beberapa rejaman mudah ke gelanggang Perak Bison sehingga menjarakkan mata 11-7 meskipun dihambat kemas tekong lawan, Anuwat Sombatdee.
Penampilan cemerlang ATM pada malam ini langsung tidak mewujudkan sebarang tekanan ketika ditentang rapat Bisons sehingga ke akhir perlawanan set pertama 21-16.
Pasukan kendalian Ketua Jurulatih, Suhairi Abd Aziz itu cuba mengembalikan semula rentak permainan dalam set kedua namun tetap menerima tamparan hebat daripada trio ATM 7-2 menerusi rejaman, libasan kemas ke pintu lawan.
Bisons yang berada di kedudukan kesembilan carta STL kini dilihat masih enggan menyerah kalah dengan juara Liga Premier musim ini dengan cuba melakukan aksi rejaman padu ke gelanggang ATM.

Memang tidak dinafikan, gandingan trio ATM kali ini berhasil apabila berjaya menjarakkan 10 mata jauh meningggal Bisons 17-7 di saat akhir set perlawanan.
Ternyata, ATM berjaya meraih kemenangan ke-14 mereka apabila berjaya memperoleh mata mudah 21-10 di akhir set kedua pada perlawanan terakhir di Pulau Mutiara malam ini. – KOSMO! ONLINE


Pemandu kereta ‘412 kali ganda’ risiko maut jika dilanggar trak pikap
Oleh KOSMO!

27 Februari 2022, 10:15 pm
PETALING JAYA – Pemandu kenderaan kecil yang dilanggar oleh kenderaan pacuan empat roda adalah 412 kali lebih berisiko maut atau cedera parah.
Menerusi perkongsian di laman Facebook Public Health Malaysia (PHM), sebuah kajian yang dijalankan oleh Pusat Penyelidikan Kemalangan Universiti Monash, menunjukkan 1 juta rempuhan kenderaan seorang pemandu kereta kecil yang dilanggar oleh pacuan empat roda adalah 412 kali lebih berkemungkinan maut atau cedera parah.
“Analisa itu meliputi kemalangan di Australia antara 1987 dan 2000, berdasarkan laporan polis.
“Selain itu, Ia (pacuan empat roda) adalah kira-kira 40 peratus lebih berkemungkinan untuk membunuh anda atau mencederakan anda secara serius dalam satu kemalangan kenderaan,” katanya dalam satu hantaran hari ini.
Jelas PHM, bukan sahaja di Malaysia, pemanduan berisiko pemandu pacuan empat roda sudah menjadi isu global yang telah diperhatikan sekian lama.
“Bukan sahaja untuk pengguna jalan raya lain, pemanduan secara bahaya juga mengundang bahaya kepada pemandu itu sendiri berikutan pusat gravitinya yang lebih tinggi.

“Pacuan empat roda hampir tiga kali ganda lebih berkemungkinan berguling daripada sedan penumpang besar dalam kemalangan satu kereta,” jelasnya.
Katanya lagi, tidak menjadi satu kesalahan untuk memandu apa jenis kenderaan namun sikap dan gaya pemanduan yang akan menentukan tahap keselamatan sebagai pemandu di jalan raya.
“Kenderaan tidak salah, sikap dan gaya pemanduan yang perlu diubah. Jangan sangka kenderaan anda besar, berkuasa dan kuat, anda boleh memandu secara bahaya di jalan raya,” ujarnya. – KOSMO!ONLINE


Remaja lemas jatuh tali air
Oleh ROHANA MOHD. NAWI

27 Februari 2022, 11:45 pm
KOTA BHARU – Seorang remaja ditemui lemas selepas dipercayai terjatuh ke dalam tali air ketika sedang mengayuh basikal bersama dua sepupunya untuk ke rumah datuk mereka di Kampung Talang, Kadok di sini hari ini.
Mayat mangsa, Muhammad Fazly Kamri, 13, ditemui pada pukul 10 malam tadi kira-kira 50 meter dari lokasi dia terjatuh ke dalam tali air itu.
Timbalan Ketua Polis Kelantan, Datuk Muhamad Zaki Harun berkata, mayat mangsa ditemui oleh sepasukan anggota Pasukan Penyelam di Air (PPDA) Jabatan Bomba dan Penyelamat Malaysia di dasar tali air itu pada kedalaman 2.5 meter.
Katanya, Balai Polis Ketereh di sini menerima maklumat daripada orang awam kira-kira pukul 6.20 petang yang memaklumkan terdapat seorang remaja lemas di dalam tali air.
“Sebaik sahaja anggota polis tiba di tempat kejadian, keluarga mangsa mengesahkan Muhammad Fazly lemas di dalam tali air di Kampung Talang.
“Selepas anggota PPDA melakukan selaman hampir 30 minit, mayat mangsa ditemui di dasar tali air itu,” katanya ketika dihubungi Kosmo! sebentar tadi.

Muhamad Zaki memberitahu, mayat mangsa dihantar ke Hospital Raja Perempuan Zainab II di sini untuk proses bedah siasat. -KOSMO! ONLINE


Kuala Lumpur Thunder benam Black Panthers 2-0
Oleh NOOR HASLIZA NUSI

27 Februari 2022, 10:18 pm
GEORGE TOWN – Kuala Lumpur Thunder berjaya mendominasikan perlawanan menentang Penang Black Panthers apabila dengan mudah menewaskan tuan rumah 21-10, 21-12 pada perlawanan kedua minggu ketujuh dalam Kejohanan Emas Anuar Liga Sepak Takraw (STL) 2021/22 di Spice Arena, Bayan Baru di sini malam tadi.
Kemenangan itu menjadikan bekas Juara STL kekal menduduki tangga kedua carta STL musim ini dengan mengumpul 20 mata.
Di set pertama, sorokkan penyokong Penang Black Panthers telah mengundang kucar-kacir perlawanan apabila pasukan Kuala Lumpur Thunder menghadiah mata percuma buat tuan rumah 3-0 sebelum mengheret ke 5-0 di awal set pertama.
Perlawanan bermula sengit apabila gandingan tekong Kuala Lumpur Thunder, Syahir Rosdi, Amirul Zazwan (pengumpan) dan Azlan Alias (perejam) mula mendapat rentak dengan membuat rejaman tajam serta libasan balas ke pintu gelanggang tuan rumah.
Skuad Harimau Kumbang dilihat mula ‘rebah’ setelah pasukan lawan mula mendahului mata 11-6 sehingga Black Panthers terpaksa membuat pertukaran sementara tekong, Muhammad Zarif Merican Ibrahim Merican dengan Muhammad Faisal Mohd. Fuad.
Pasukan kendalian jurulatih, Mohamad Fazil Mohd. Asri Ahmad Sufian Napiah bagaimanapun mula bangkit setelah tekong importnya, Aakasit Naphom membuat rejaman tajam ke gelanggang lawan.

Bagaimanapun, semangat Kuala Lumpur Thunder tidak dapat dinafikan apabila Azlan dan Syahir mula melakukan beberapa serangan garang sehingga meninggalkan jauh Black Panthers dengan 19-8.
Pengumpan Black Panthers, Muhammad Zaim Razali dan Aakasit cuba mengejar mata pihak lawan namun tidak menjadi apabila ditinggalkan jauh 10-20 sehingga di akhir set pertama.
Memasuki set kedua, Syahir sekali lagi tidak mahu melepaskan peluang dengan melakukan beberapa aksi rejaman dengan gandingan dua rakannya tanpa sebarang tekanan.
Pasukan kendalian Ketua Jurulatih, Mohd. Rashidi Nordin itu dilihat telah mendominasikan perlawanan terutama Syahir sehingga jauh meninggalkan tuan rumah 10-3 di set kedua.
Azlan dan Amirul juga dilihat seolah-olah mahu melepaskan geram dengan melakukan beberapa rejaman mudah sehingga merobek gelanggang Black Panthers.
Trio senior Black Panthers mula hilang keyakinan setelah Kuala Lumpur menggadakan retak permainan meskipun Aakasit dilihat cuba menyelamatakan keadaan dengan cuba mengejar mata buat pasukan.
Kuala Lumpur makin menghampiri kemenangan dengan menggadakan mata 19-10 dengan melakukan beberapa service Syahir dan Azlan.
Ternyata, corak permainan konsisten yang dipamerkan Kuala Lumpur melayakkan mereka memenangi perlawanan ke-10 pada malam ini dengan mata 21-12. – KOSMO! ONLINE


Zuraimi jurulatih penjaga gol Perak
Oleh AZIZAN HASHIM

27 Februari 2022, 8:55 pm
IPOH – Bekas penjaga gol Pahang dan kebangsaan, Zuraimi Hassan dilantik sebagai jurulatih kepada penjaga gol Perak FC bagi mengharungi Liga Malaysia (Liga M) musim ini.
Pengumuman itu dibuat oleh Ketua Pegawai Eksekutif (CEO) Perak FC, Muhammad Yunus Zakaria, semalam.
Zuraimi, 45, mempunyai pengalaman luas kerana pernah mengendalikan barisan penjaga gol The Red Warriors (TRW) dan juga bekas jurulatih FELDA United .
Zuraimi menggantikan jurulatih musim lalu, Mohd Faozi Mukhlas berikutan penstrukturan pasukan itu oleh pemiliknya, Impact Media and Communication (IMC) Sdn. Bhd.
Pengambilan Zuraimi diharap mampu menyediakan penjaga gol yang mampu bersaing dengan pasukan lain terutama kerana Perak FC membariskan penjaga gol muda selepas pemergian Muhammad Hafizul Hakim Khairul Nizam Jothy ke Penang FC, musim ini.
Perak FC menyandarkan harapan kepada empat penjaga gol muda iaitu, Mohammad Nasrullah, Syazwan Syazany, Farhan Majid dan Yuganes Ganessan.

The Bos Gaurus yang mengambil khidmat barisan kejurulatihan baharu untuk musim ini melantik Chan Wing Hoong selaku ketua penolong jurulatih menggantikan Mohd. Shahril Nizam Khalil, manakala Zahid Hashim adalah penolong jurulatih baharu menggantikan Shahrulnizam Mustapha.
Kedua-dua jurulatih itu kini ditempatkan bersama pasukan Piala Presiden Perak. -KOSMO! ONLINE


Banjir: Terengganu, Kelantan meningkat kepada 14,844 orang
Oleh HARRITH HISHAM

27 Februari 2022, 10:44 pm
PETALING JAYA – Jumlah mangsa banjir di Terengganu dan Kelantan terus meningkat kepada 14,844 mangsa membabitkan 4,664 keluarga hari ini.
Menurut portal Info Bencana Jabatan Kebajikan Masyarakat (JKM) setakat pukul 10 malam tadi, sebanyak 190 pusat pemindahan sementara (PPS) dibuka dengan pecahan 66 PPS di Kelantan dan 124 PPS di Terengganu.
“Di Kelantan, seramai 7,658 mangsa membabitkan 2,475 keluarga dipindahkan terdiri daripada 4,960 individu dewasa, kanak-kanak (2,493), bayi (205), warga emas (454) dan 55 Orang Kurang Upaya (OKU).
“Manakala di Terengganu melibatkan seramai 7,186 mangsa daripada 2,189 keluarga. Individu dewasa direkodkan sebanyak 4,926 orang, kanak-kanak (2,100), bayi (160), warga emas (244) serta OKU (60),” ujarnya.
Sementara itu, di Kelantan, sebanyak 31 PPS dibuka hari ini melibatkan daerah Tanah Merah, Machang, Kuala Krai, Kota Bharu, Jeli, Pasir Puteh dan Pasir Mas.
Di Terengganu, sejumlah 41 PPS dibuka hari ini membabitkan daerah Besut, Setiu, Hulu Terengganu, Kemaman dan Dungun. – KOSMO! ONLINE


NSFC sasar terus kekal dalam Liga Super
Oleh AFIFI HAFIZ MOHD NOR

27 Februari 2022, 7:13 pm
SEREMBAN – Pasukan Bola Sepak Negeri Sembilan (NSFC) mahu mempertahankan status sebagai pasukan tidak tersingkir dalam saingan Liga Super kali ini.
Menurut Presiden Persatuan Bola Sepak Negeri Sembilan (PBNS), Tunku Syed Razman Tunku Syed Idrus Al-Qadri, beliau mahu pasukan itu mampu bersaing lebih lama disamping mengekalkan status pasukan saingan.
Katanya, pihaknya bersyukur kerana pasukan itu dapat kembali beraksi dalam Liga Super dan berharap NSFC memberikan saingan yang hebat.
“Harapan kami adalah bukan sahaja berada di dalam penyertaan tetapi kita mahu bersaing hebat dan baik pada semua pasukan yang beraksi.
“Sasaran kami dapat kekal beraksi bukan hanya untuk satu musim tetapi seterusnya. Kita tidak mahu masuk untuk satu musim dan turun liga. Kami mahu melakukan saingan yang baik untuk terus kekal di dalam Liga Super,” katanya ketika Maljis Perasmian Jersi dan Memperkenal Pemain Liga Super NSFC di sini, hari ini.
Turut hadir, Timbalan Presiden PBNS Datuk Dr. Razali Ab Malik dan Naib Presiden PBNS Datuk Mohamad Taufek Abd Ghani.

Dalam majlis itu, NSFC telah memperkenalkan lima pemain import baru iaitu Herold Mark Goulon dari Perancis, David Mawutor (Tajikistan), Evanonye Kossi Adetu (Ghana), Omid David Nazari (Filipina) dan Matheus Alves Leandro (Brazil).
Tambahnya, tiada kenaikan harga akan dikenakan kepada penonton bertujuan untuk menarik lebih ramai penyokong hadir ke stadium selepas ini. -KOSMO! ONLINE


Inspektor polis maut disyaki tembak kepala sendiri guna pistol
Oleh HARRITH HISHAM

27 Februari 2022, 8:18 pm
KUALA LUMPUR – Seorang pegawai polis berpangkat Inspektor maut selepas disyaki menembak diri sendiri menggunakan pistol di sebuah rumah di Jalan Selingsing, di sini hari ini.
Ketua Polis Daerah Sentul, Asisten Komisioner Beh Eng Lai berkata, pihaknya menerima panggilan kejadian daripada sistem MERS 999 pada pukul 3.30 petang.
“Mangsa yang berusia 35 tahun merupakan seorang pegawai kanan polis yang sedang berkhidmat di Ibu Pejabat Polis Daerah (IPD) Dang Wangi, dekat sini.
“Hasil siasatan awal mengesyaki mangsa telah menembak dirinya sendiri pada bahagian kepala dengan menggunakan sepucuk pistol jenis Walter P99 hingga menembusi bahagian kanan kepala,” katanya dalam kenyataan sebentar tadi.
Menurutnya, mangsa disahkan meninggal dunia di lokasi kejadian oleh pegawai perubatan yang bertugas pada pukul 3.59 petang.
Ujar beliau, pasukan Forensik dari Ibu Pejabat Polis Kontinjen Kuala Lumpur sedang menjalankan siasatan di tempat kejadian.

“Bagaimanapun punca kejadian masih belum dapat dikenal pasti dan masih dalam siasatan,” katanya.
Tambahnya, kes diklasifikasikan sebagai mati mengejut (SDR).
Orang ramai yang mempunyai sebarang maklumat berkenaan kes ini diminta tampil memberikan keterangan ataupun menghubungi pegawai penyiasat kes, ASP Foo Keat How ditalian 012-7461500 atau boleh juga menghubungi Bilik Gerakan IPD Sentul ditalian 03-40482206. – KOSMO! ONLINE


Mafuden tonggak baharu Kelantan Warriors
Oleh NOOR HASLIZA NUSI

27 Februari 2022, 6:44 pm
GEORGE TOWN – Pasukan Kelantan Warriors belum bersedia menaikkan bendera putih daripada terus tersingkir ke Divisyen 1 selepas ditewaskan Negeri Sembilan Antlers 2-1 pada minggu ketujuh dalam kejohanan Emas Anuar Liga Sepak Takraw (STL) 2021/22 di Spice Arena, Bayan Baru di sini petang tadi.
Gandingan hanya tiga pemain iaitu Naim Izani (tekong), Aidil Aiman (pengumpan) dan Mafuden Arwae (perejam) cukup memperlihatkan skuad kendalian Azhar Sarbini itu beraksi dengan lebih selesa meskipun belum berada di ‘zon selamat’ untuk kekal di Liga Premiers musim depan.
Pengurus pasukan, Fairul Rafiq Zainuddin berkata, pihak pengurusan sememangnya cukup berpuas hati dengan penampilan yang dipamerkan trio Warriors terutama pemain import baharu dari Thailand, Mafuden pada minggu ini.
Menurutnya, kemunculan pertama kali pemain berasal dari Golok itu mampu merealisasikan impian pasukan untuk kekal di kancah Liga Premier musim depan.
“Secara matematiknya, peluang kami tetap ada. Yakin, Mafudeen yang menjadi tonggak utama baharu pasukan ini dilihat sedaya upaya mahu menyelamatkan Kelantan Warriors daripada penyingkiran.
“Kelantan belum berada di zon selamat. Oleh itu, kami akan menggandakan lagi rentak permainan untuk meraih dua kemenangan terakhir menentang Johor Tigris dan Perak Bison di Ipoh minggu depan. Ini diibaratkan misi hidup dan mati kami,” selorohnya ketika dihubungi di sini tadi.

Beliau memberitahu lagi, Mafuden yang berusia 19 tahun itu dilihat mudah menyesuaikan diri dalam pasukan dan di gelanggang dengan baik meskipun baru membuat penampilan sulung dalam dua perlawanan semalam dan petang tadi.
“Saya yakin, gandingan semula pemain lama dan baharu minggu depan berupaya mengubah dan menggandakan lagi mata untuk pasukan.
“Kami kena berusaha dengan lagi agar memperoleh prestasi yang lebih baik. Harap penyokong Kelantan Warriors terus berdoa dan tidak henti memberi semangat kepada kami,” jelasnya.
Ketika ini, Kelantan Warriors masih berada pada kedudukan tercorot carta STL dengan mengumpul lapan mata setelah berdepan 12 kekalahan. -KOSMO! ONLINE


11 kampung bergelap angkara kapal korek ‘hanyut’ rempuh tiang elektrik
Oleh ROHANA MOHD. NAWI

27 Februari 2022, 8:06 pm
TUMPAT – Kira-kira 3,000 penduduk di 11 kampung di Kepulauan Tumpat berhampiran Sungai Kelantan dekat sini terputus bekalan elektrik sejak malam tadi selepas sebuah kapal pengorek pasir yang hanyut sebelum merempuh tiang elektrik di Kampung Pulau Beluru, dekat sini.
Kejadian itu disedari penduduk di kepulauan tersebut kira-kira pukul 12 tengah malam tadi apabila rumah mereka tiba-tiba terputus elektrik.
Penghulu Mukim Pulau Seratus, Che Dir Che Hamid berkata, kapal pengorek pasir itu hanyut kira-kira dua kilometer dari lokasi asal iaitu di Kampung Pasir Pekan sebelum dibawa arus sungai deras dan melanggar tiang elektrik di tebing sungai.
“Kebiasaannya, sesuatu benda berat yang hanyut akan terus menuju ke laut, namun disebabkan berlaku pertembungan fenomena air pasang dan arus deras, kapal itu tersangkut di sini.
“Apabila tiba di Pulau Beluru, ia terus merempuh tiang elektrik sehingga tumbang menyebabkan kami semua terputus bekalan elektrik,” katanya ketika ditemui pemberita hari ini.
Menurut Che Dir, selepas mengetahui punca bekalan elektrik terputus, kebanyakan penduduk kampung terus ke Kampung Kok Majid untuk membeli bekalan lilin.

Katanya, difahamkan keadaan tanpa elektrik itu akan berlaku dalam tempoh lama dan pihak berwajib diharap dapat membuat inisiatif lain sementara menunggu penyelesaian sepenuhnya dibuat kerana penduduk memerlukan bekalan elektrik.
Sementara itu, Ketua Jajahan Tumpat, Rusydee Abdullah berkata, pihaknya sudah berhubung dengan wakil Tenaga Nasional Berhad mengenai masalah itu. -KOSMO! ONLINE


Boleh snorkeling, skuba di Pulau Undan bila-bila masa
Oleh DIYANATUL ATIQAH ZAKARYA

27 Februari 2022, 7:23 pm
MELAKA – Peminat aktiviti snorkeling dan skuba kini berpeluang menerokai lebih 80 spesies karang dan hidupan marin sepanjang tahun tanpa ancaman musim tengkujuh di Pulau Undan, di sini.
Ketua Pegawai Eksekutif Majlis Pembangunan Pulau-pulau Melaka (MPPM) Azhar Yaacob berkata, pulau itu menawarkan 81 spesies batu karang, 67 ikan karang dan 77 hidupan marin untuk diterokai peminat aktiviti snorkeling dan skuba.
Katanya, aktiviti itu juga boleh dilakukan sepanjang tahun kerana perairan berkenaan tidak berdepan dengan ancaman monsun timur laut yang menyebabkan ketidaktentuan cuaca dan laut bergelora.
“Kita mengalu-alukan kedatangan pengunjung ke Pulau Undan untuk menikmati pemandangan dasar laut termasuk batu karang dan hidupan marin, malah ikan Nemo kita juga adalah yang terbaik.
“Pulau ini akan dibuka sepanjang tahun kepada pengunjung, tidak seperti pulau percutian di Pantai Timur yang terpaksa ditutup selama empat bulan bermula Oktober atau November kerana ancaman musim tengkujuh” katanya ketika sidang akhbar selepas Program Eksplorasi Pulau Undan, Pulau Nangka dan Pulau Dodol sempena cadangan pewartaan sebagai Taman Laut Negara di sini hari ini.
Program itu disempurnakan Pengerusi Jawatankuasa Pembangunan Luar Bandar, Pertanian dan Industri Asas Tani negeri, Datuk Abdul Razak Abdul Rahman.

Tambahnya lagi, pulau tersebut dalam peringkat untuk diwartakan sebagai Taman Laut Negara, justeru jumlah pengunjung mungkin akan dihadkan antara 100 hingga 150 sehari bagi menjaga ekosistem terumbu karang.
Sementara itu, Pengarah Jabatan Perikanan negeri, Mohd. Fauzi Salehon berkata, secara keseluruhan 57 tukun dasar lembut telah dilabuhkan di perairan Pulau Besar, manakala 23 unit propagasi karang dilabuhkan di Pulau Undan sebagai usaha memulihara kawasan pembiakan serta habitat hidupan marin. -KOSMO! ONLINE


Jambatan kayu Pulau Sekati musnah dibawa arus Sungai Terengganu
Oleh MOHD AZLI ADLAN

27 Februari 2022, 8:47 pm
KUALA TERENGGANU – Jambatan kayu Pulau Sekati di sini yang menjadi sering menjadi tumpuan ramai mengabadikan gambar musnah dibawa arus deras Sungai Terengganu hari ini.
Sebahagian struktur jambatan terbabit yang menghubungkan Pulau Sekati dengan Kampung Paloh di sini tersebut telah runtuh kira-kira pukul 6 petang.
Seorang penduduk, Fawwaz Salehuddin, 25, berkata, dia mengesyaki sesuatu tidak kena apabila ternampak banyak sisa kayu di Sungai Terengganu dari tebing sungai sewaktu berada di Losong Feri di sini.
“Sisa kayu itu memanjang merentangi sungai dan saya terus teringat dengan jambatan kayu Pulau Sekati yang terletak berhampiran.
“Bagi mendapatkan kepastian, saya telah ke Pulau Sekati dan terbukti hampir 50 peratus struktur jambatan itu telah musnah dihanyutkan arus deras sungai,” katanya di sini hari ini.
Jelas Fawwaz, hujan lebat dan limpahan dari bahagian hulu yang kini sedang dilanda banjir besar telah meningkatkan paras air Sungai Terengganu.

Dia berkata, sebelum pembukaan laluan baharu pada tahun 2017, jambatan kayu itu merupakan akses utama keluar masuk 40 keluarga yang menghuni Pulau Sekati.
“Ia kemudiannya menjadi lokasi kegemaran ramai merakam gambar kerana berlatar belakangkan panorama indah Sungai Terengganu, deretan pokok kelapa dan Muzium Negeri Terengganu,” katanya.
Sementara itu, sebahagian besar daripada belasan kampung yang terdapat di gugusan Losong di sini turut dinaiki air kira-kira 0.2 meter ekoran limpahan Sungai Terengganu.
Sebagai rekod, banjir yang menjejaskan ribuan penduduk itu pertama kali melanda Losong dalam tempoh lapan tahun. – KOSMO! ONLINE


‘Abang Viva’ ke Terengganu bantu mangsa banjir
Oleh KOSMO!

27 Februari 2022, 6:35 pm
PETALING JAYA – Lelaki yang mendapat jolokan nama ‘Abang Viva’ atau nama sebenar, Azwan Omar, kembali menjadi perhatian di media sosial dalam misi seterusnya ke Terengganu bagi membantu mangsa banjir susulan hujan berterusan di negeri terbabit.
Menerusi sebuah hantaran yang dikongsi oleh Viral Media Johor, memaparkan tangkap layar perbualan melalui direct message (DM) Instagram antara beliau bersama pengguna media sosial yang menyatakan beliau kini dalam persiapan untuk ke Terengganu bagi menyelamatkan mangsa banjir setelah beliau menerima maklumat ramai terperangkap sehingga ke atas bumbung dan memerlukan bantuan.
“Saya sudah membaca maklumat keadaan di Terengganu sekarang. Terima kasih atas makluman. Saya tengah bersiap untuk ke sana (Terengganu),” tulisnya.
“Terima Kasih Abang, sekarang Kampung Lubuk Paip, Kuala Berang, Terengganu, masih ramai terperangkap atas bumbung rumah, mereka memerlukan bot besar. Semoga perjalanan abang selamat dan dilindungi Allah,” kongsi pengguna media sosial tersebut.
Rata-rata orang ramai begitu rasa teruja dengan kehadiran ‘Abang Viva’ semula bagi membantu mangsa banjir di Terengganu dan mendokan segala urusan beliau dalam misi banjir kali ini dipermudahkan.
“Mantaplah Abang Viva. Selamat berjuang. Semoga Allah permudahkan segala urusan. Utamakan keselamatan,” kata Mohd Zikrullah.

“Kekalkan saja dengan panggilan Abang Viva kerana dari situ dia mula dikenali. Semoga beliau selamat dalam perjalanan pergi dan balik. Dipermudahkan segala urusan ketika misi membantu mangsa banjir di sana,” jelas Amy Hani pula.
“Jangan lupa bawa kelengkapan keselamatan. Semoga misi Abang Viva dipermudahkan urusan dan dapat membantu banyak mangsa banjir di sana. Terima Kasih atas jasa Abang Viva,” ujar Siti Mursidah. – KOSMO! ONLINE


Putrajaya Cyborg sekadar berputih mata
Oleh NORUL AKMA MOHD.ZAIN

27 Februari 2022, 6:39 pm
GEORGE TOWN – Pasukan Putrajaya Cyborg sekadar berputih mata apabila tewas di tangan Johor Tigris 0-2 dalam saingan Emas Anuar Liga Sepak Takraw (STL) 2021/2022 di Spice Arena, Bayan Baru di sini, petang tadi.
Pada awal set pertama, Johor Tigris tidak malu-malu untuk mendahului mata 7-3 setelah 9 minit perlawanan bermula.
Tidak menunggu lama, Putrajaya Cyborg cuba menyamakan kedudukan apabila killer Muslim Ramli melibas tajam ke arah Tigris dan berjaya memperoleh mata 9-9.
Asakan yang dilakukan Tigris ke atas Cyborg nyata membuahkan hasil apabila meninggalkan pasukan yang ingin dikenali sebagai pasukan ‘underdog’ itu dengan kutipan mata 17-13.
Seakan tertekan, Cyborg sedaya upaya mengutip mata namun dipancung Tigris yang semakin galak memungut mata 20-16.
Set pertama dimenangi Tigris 21-16 setelah menempuh hampir setengah jam perlawanan.

Permulaan set kedua menyaksikan Tigris mempergiat rentak permainan apabila berjaya memungut mata 8-4 ke atas Cyborg.
Meskipun agak ketinggalan, Cyborg terpaksa menggandakan serangan ke atas Tigris, namun sekadar memperoleh mata 8-12 dan beberapa ketika kemudian dilihat hampir merapatkan jurang kepada 13-14.
Tigris terus menghukum Cyborg di gelanggang apabila sedikit demi sedikit mengutip mata 19-16.
Set kedua menyaksikan Johor Tigris memenangi perlawanan dengan kutipan mata 21-17. – KOSMO! ONLINE


Polis kenal pasti penunggang motosikal ‘wheelie’ dengan kelajuan 280 km/j
Oleh MOHD SYALMIZI HAMID

27 Februari 2022, 8:42 pm
GEORGE TOWN – Polis telah mengenal pasti individu terlibat dalam satu video tular di media sosial yang memaparkan beberapa buah motosikal berkuasa besar ditunggang secara berbahaya di Jambatan Sultan Abdul Halim Mu’adzam Shah atau juga dikenali sebagai Jambatan Kedua Pulau Pinang.
Ketua Polis Daerah Barat Daya, Superintendan Kamarul Rizal Jenal berkata, pihaknya telah mengenal pasti nombor pendaftaran motosikal yang merakam aksi berbahaya tersebut.
“Polis akan mengesan penunggang-penunggang motosikal berkenaan bagi melengkapkan siasatan.
“Satu laporan diterima dan kes itu disiasat mengikut Seksyen 42(1) Akta Pengangkutan Jalan 1987,” katanya dalam satu kenyataan hari ini.
Orang ramai yang mempunyai maklumat lanjut berhubung kejadian itu diminta menghubungi pegawai penyiasat, Inspektor Hamizah Ahmad Rosli ditalian 013-2064 682 bagi membantu siasatan.
Terdahulu, Kosmo! Online melaporkan satu rakaman video berdurasi kira-kira 45 saat tular di media sosial hari ini yang memaparkan penunggang dua buah motosikal berwarna merah dan biru melakukan aksi mengangkat tayar hadapan atau ‘wheelie’ pada kelajuan tinggi.

Manakala sebahagian sedutan video memaparkan panel meter motosikal individu yang membuat rakaman itu yang menunjukkan ia dipecut sehingga kelajuan lebih 280 kilometer sejam (km/j). – KOSMO! ONLINE


Banjir: Rantau Panjang hampir lumpuh
Oleh YATIMIN ABDULLAH

27 Februari 2022, 8:29 pm
PASIR MAS – Pasukan Gerakan Am (PGA) dan Pasukan Polis Marin (PPM) akan membantu Ibu Pejabat Polis Daerah Pasir Mas dalam membantu penugasan kejadian banjir yang berlaku di Pasir Mas ketika ini.
Ketua Polis Daerah Pasir Mas, Asisten Komisioner Mohd. Nasaruddin M Nasir berkata, pihaknya sudah menggerakkan segala aset dan kemudahan yang ada untuk tugasan menyelamat khususnya di Rantau Panjang.
Menurutnya, Rantau Panjang merupakan lokasi yang paling terjejas teruk dan boleh disifatkan hampir lumpuh ekoran limpahan air Sungai Golok.
“Keadaan banjir di Pasir Mas semakin serius ekoran hujan berterusan ketika ini. Situasi itu dapat dilihat apabila seramai 3,433 mangsa banjir telah ditempatkan di 14 buah pusat pemindahan banjir (PPS) di daerah ini.
“Rantau Panjang paling teruk terjejas apabila 11 buah PPS telah dibuka di kawasan berkenaan setakat ini” katanya kepada pemberita semasa turun padang meninjau situasi terkini banjir di Rantau Panjang di sini hari ini.
Beliau memberitahu, tinjauan mendapati bot dan lori menjadi kenderaan utama yang diperlukan pihak polis dalam memudahkan tugasan memindahkan mangsa banjir jajahan ini.

Katanya, hal ini kerana, jalan masuk ke kawasan kampung sudah ditenggelami banjir sedalam 0.6 meter.
“Peningkatan mangsa banjir kali ini dilihat lebih ketara berbanding tahun lalu iaitu antara 18 hingga 22 Disember lalu hanya 11 PPS sahaja dibuka di seluruh Pasir Mas dan hanya menempatkan 2,336,” ujarnya. -K! ONLINE


Negeri Sembilan Antler tambah derita Kelantan Warriors
Oleh MUHAMMAD HELMEE RAMLI

27 Februari 2022, 5:21 pm
KEMENANGAN ketiga berturut-turut dilakar Negeri Sembilan (NS) Antlers dalam saingan Liga Sepak Takraw (STL) 2022 selepas membenam cabaran Kelantan Warriors 21-17, 17-21, 21-16 sebentar tadi.
Pada perlawanan yang berlangsung di SPICE Arena, Pulau Pinang itu, Kelantan yang turun tanpa pemain simpanan cuba untuk memberikan tekanan dalam usaha mereka memperbaiki kedudukan dalam liga.
Bagaimanapun, NS berjaya menyekat hasrat pasukan dari Pantai Timur itu apabila memulakan aksi di set pertama dengan langkah kanan menerusi kemenangan 21-17 ke atas Kelantan dalam masa hanya 22 minit.
“Secara jujur, kami bermain dengan agak tertekan kerana bimbang kalah pada perlawanan hari ini. Agak berbeza dengan pasukan Kelantan yang bermain tanpa sebarang tekanan.
“Kami akan berdepan aksi lebih sukar minggu depan, jadi saya fikir Negeri Sembilan perlu bekerja lebih keras dalam sesi latihan. Selain itu, kami juga perlu kuatkan mental,” kata apit kanan NS, Muhammad Hafizul Hayazi Adnan.
Tersentak dengan kekalahan di set pertama, Kelantan yang dibimbing Azhar Sarabini itu menampilkan aksi lebih kemas pada set kedua untuk menang 21-17 sekali gus mengheret perlawanan ke set penentuan.

Memasuki set ketiga, NS kembali menunjukkan kemampuan sebenar apabila menampilkan aksi lebih agresif bagi memastikan kemenangan mutlak selepas menang 21-16. – KOSMO! ONLINE


Amaran cuaca buruk di Lembah Klang, 6 negeri lain malam ini
Oleh FITRI HAZIM

27 Februari 2022, 5:52 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat di Lembah Klang, Pahang, Negeri Sembilan, Melaka, Johor, Sarawak dan Sabah yang dijangka berlaku sehingga pukul 8 malam, hari ini.
MetMalaysia dalam kenyataan di laman Facebooknya berkata, penduduk di seluruh kawasan terlibat dinasihatkan untuk terus berhati-hati dan mengambil langkah berjaga-jaga ekoran amaran ribut petir pada malam ini.
“Di Selangor kawasan yang terlibat ialah Hulu Selangor, Klang, Gombak, Petaling, Kuala Langat, Hulu Langat dan Sepang.
“Selain itu, ramalan yang sama melibatkan kesemua kawasan di Pahang, Kuala Lumpur, Putrajaya, Negeri Sembilan, Melaka dan Johor bakal berdepan dengan cuaca buruk malam ini,” katanya di sini hari ini.
Manakala bagi Sarawak kawasan terlibat ialah Miri (Subis, Miri dan Marudi) dan Limbang.
“Di Sabah, cuaca buruk tertumpu di kawasan pedalaman (Beaufort, Keningau dan Tambunan), Pantai Barat, Sandakan dan Kudat,” ujarnya.

Menurut MetMalaysia lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Banjir: Mangsa di Kelantan meningkat 6,018 orang
Oleh MUHAMMAD AYMAN GHAFFA

27 Februari 2022, 5:37 pm
KOTA BHARU – Mangsa banjir di Kelantan terus menunjukkan peningkatan apabila seramai 6,018 orang mangsa ditempatkan di 64 pusat pemindahan sementara (PPS) di lima daerah di negeri ini.
Menurut portal Info Bencana Jabatan Kebajikan Masyarakat (JKM), setakat pukul 5 petang ini, Pasir Mas merekodkan jumlah mangsa banjir tertinggi iaitu seramai 3,433 diikuti Kuala Krai (938), Tanah Merah (557), Jeli (636) dan Pasir Puteh (193).
Selain itu, seramai 13 mangsa di Kota Bharu dan 44 orang di Machang ditempatkan di dua PPS sekali gus mencatatkan dua lokasi itu sebagai daerah baharu yang terjejas akibat banjir di Kelantan.
Sementara itu, laman web publicinfobanjir.water.gov.my melaporkan hanya dua sungai sahaja yang masih berada pada paras bahaya iaitu Sungai Golok di Jenob, Tanah Merah dan Sungai Temangan, Machang.
Bagaimanapun Sungai Kelantan di Kuala Krai; Kusial, Tanah Merah dan Jambatan Diraja, Kota Bharu berada pada paras amaran. -KOSMO! ONLINE


Empangan Kenyir bukan punca banjir besar Hulu Terengganu
Oleh MOHD AZLI ADLAN

27 Februari 2022, 6:17 pm
HULU TERENGGANU – Polis Diraja Malaysia (PDRM) menafikan banjir besar yang melanda daerah ini  bukan disebabkan pelepasan air dari Stesen Kuasa Sultan Mahmud atau dikenali sebagai Empangan Kenyir di sini.
Ketua Polis Terengganu, Datuk Rohaimi Md. Isa berkata, desas-desus yang tular di media sosial kononnya paras air di empangan itu sudah melimpah keluar adalah palsu.
“Tidak benar dakwaan bahawa Empangan Kenyir melepaskan air hingga menyebabkan banjir di daerah Hulu Terengganu.
“Paras air di empangan itu kini cuma 1.41 meter, dibawah paras melimpah,” katanya pada sidang akhbar di Ibu Pejabat Polis Hulu Terengganu di sini hari ini.
Jelasnya, perbuatan menyebar berita palsu mengaitkan Empangan Kenyir sebagai punca banjir berlaku setiap tahun amat dikesali kerana menimbulkan kegusaran kepada masyarakat.
Sebaliknya, beliau memberitahu, banjir besar yang melanda daerah ini sejak Jumaat lalu disebabkan hujan lebat yang berterusan.

“Taburan hujan terlalu banyak telah menyebabkan paras Sungai Terengganu dan anak-anak sungainya seperti Sungai Tersat, Sungai Peneh dan Sungai Telemong meningkat mendadak lalu melimpah ke perkampungan terdekat.
“Setakat ini, 25 buah kampung di daerah ini telah terjejas dengan 1,432 mangsa dipindahkan ke 21 pusat pemindahan sementara (PPS),” katanya. – KOSMO! ONLINE


Kumpulan terakhir warganegara pulang ke Malaysia esok
Oleh LUQMAN RIDHWAN MOHAMED NOR

27 Februari 2022, 5:59 pm
PUTRAJAYA – Kumpulan terakhir rakyat Malaysia yang berjaya keluar dari Ukraine semalam akan dibawa pulang dari Warsaw, Poland ke tanah air esok menggunakan penerbangan komersial.
Wisma Putra dalam satu kenyataan berkata, kumpulan itu meninggalkan Kiev melalui jalan darat pada petang 25 Februari dan memasuki Poland malam semalam.
“Ketibaan mereka di sempadan Poland dibantu dua pegawai Kedutaan Besar Malaysia di Warsaw,” katanya tadi.
Misi evakuasi rakyat Malaysia itu dilaksanakan oleh Kedutaan Besar Malaysia di Kiev kelmarin.
Ia dilaksanakan oleh dua pegawai kedutaan iaitu Kuasa Usaha Sementara, Fadhilah Daud dan Setiausaha Kedua, Aminuddin Osman.
Menurut Wisma Putra, selain dua pegawai kedutaan, misi tersebut melibatkan tujuh warganegara dan dua warga asing tanggungan kepada dua warganegara Malaysia.

“Mereka merupakan kumpulan terakhir yang dibawa keluar dari Ukraine. Kedutaan turut membantu membawa keluar seorang warganegara Singapura dalam misi ini,” katanya.
Tambahnya, sebelum ini, 13 warganegara Malaysia telah meninggalkan Ukraine dalam tempoh 14 hingga 24 Februari atas nasihat Kedutaan Besar Malaysia di Kiev susulan kenyataan media Kementerian Luar Negeri pada 14 Februari 2022. – KOSMO! ONLINE


Nadma diarah pastikan kit makanan cukup di PPS
Oleh LUQMAN RIDHWAN MOHAMED NOR

27 Februari 2022, 4:38 pm
PUTRAJAYA – Perdana Menteri, Datuk Seri Ismail Sabri Yaakob mengarahkan Agensi Pengurusan Bencana Negara (Nadma) untuk memastikan kit makanan mencukupi di Pusat Pemindahan Sementara (PPS) di negeri-negeri yang terjejas banjir.
Menerusi ciapan di Twitter, beliau berkata, Kementerian Kesihatan (KKM) turut diarahkan untuk membantu mencegah penularan wabak Covid-19 di PPS.
“Sejak semalam, Nadma serta agensi menyelamat seperti Jabatan Bomba dan Penyelamat (JBPM), Polis Diraja Malaysia dan Angkatan Pertahanan Awam telah dikerahkan bagi kerja-kerja pemindahan mangsa banjir di Terengganu dan Kelantan.
“Amaran berterusan juga telah dikeluarkan sejak semalam bagi memastikan penduduk bersiap sedia untuk dipindahkan,” ciapnya hari ini.
Anggota tentera turut dikerah membantu mangsa-mangsa yang terjejas banjir di Kelantan dan Terengganu.-FB PERDANA MENTERI
Pada masa sama, Ismail Sabri memberitahu, JBPM sedang melakukan kerja-kerja menyelamat bagi memastikan proses evakuasi mangsa dilaksanakan dengan lancar.
Menurut beliau, beberapa kawasan di Kelantan dan Terengganu terutamanya di Hulu Terengganu mengalami banjir teruk.

Berita berkaitan: Pahang antara lima negeri diramal alami cuaca buruk
“Saya minta mangsa supaya berpindah ke PPS atau tempat yang selamat untuk keselamatan diri dan keluarga.
“Sama-sama kita doakan keadaan banjir segera pulih dan mangsa dapat pulang ke kediaman masing-masing,” katanya. – KOSMO! ONLINE


Saguhati umrah tertangguh akan dijelaskan
Oleh WAT KAMAL ABAS

27 Februari 2022, 4:34 pm
TAIPING – Bayaran saguhati sebanyak RM1,671 seorang kepada 1,000 jemaah umrah kerana tertangguh urusan sebelum ini akan dilakukan Kementerian Pelancongan,Seni dan Budaya (Motac)
Menteri di Jabatan Perdana Menteri,Datuk Idris Ahmad berkata, pihaknya akan membantu Motac untuk menyelaraskan bayaran tersebut.
“Motac akan berhubung dengan pengurusan syarikat agensi pelancongan dan saya akan menyelaraskannya.
“Bagaimana pun ada jemaah yang belum bayar duit, jadi golongan ini tidak layaklah dapat saguhati yang dinyatakan.” katanya kepada pemberita selepas menyempurnakan majlis penyampaian bantuan persekolahan di Pusat Khidmat Pas Parlimen Bukit Gantang di sini hari ini.
Menurut Idris, sekiranya jemaah itu mempunyai dokumen membuktikan agensi pelancongan sudah membayar di Arab Saudi tetapi tidak ada pemulangan balik, maka mereka layak menerimanya.
“Yang penting ada dokumen pembayaran yang boleh dijadikan bukti,maka kita akan beri.

“Pembayaran sagu hati itu akan dikreditkan hanya mengunakan akaun simpanan Tabung Haji jemaah umrah bagi memudahkan urusan,” katanya. -KOSMO! ONLINE


Pengantin naik perahu ke majlis akad nikah
Oleh BAHRUDDIN HATTA

27 Februari 2022, 6:08 pm
KUALA KRAI – Sepasang pengantin tetap meneruskan majlis akad nikah mereka di Masjid Kampung Telekong di sini hari ini meskipun air naik mendadak akibat banjir di kampung berkenaan.
Abdul Rahim Ab. Rahman,32 dan pasangannya, Nor Izdihar Majid, 32, nekad melangsungkan perkahwinan hari ini selepas terpaksa menunda akad nikah yang sepatutnya berlangsung Jumaat lalu di Masjid Kampung Tanjung Kala, dekat sini.
Menurut Nor Izdihar, majlis akad nikah sebelum ini terpaksa ditunda kerana laluan masuk ke Kampung Tanjung Kala terkepung akibat banjir.
Ujarnya, dia dan beberapa ahli keluarganya telah bermalam di rumah tumpangan berhampiran masjid itu untuk urusan akad nikah sejak Jumaat lalu.
“Saya dan suami tidak dapat menangguhkan lagi akad nikah kami kerana telah dua hari menunda majlis itu. Jadi, kami mengambil keputusan untuk terus melangsungkan perkahwinan hari ini meskipun banjir.
“Air naik dengan cepat sejak kelmarin apabila hujan tidak berhenti. Kami terpaksa menaiki perahu untuk ke Masjid Kampung Telekong tengah hari tadi untuk akad nikah. Alhamdulillah, kami sudah bergelar suami isteri selepas solat Zohor tadi,” katanya ketika ditemui Kosmo! hari ini.

Menurut Nor Izdihar, ekoran banjir yang berlaku, majlis resepsi perkahwinannya di kampung yang sepatutnya berlangsung kelmarin turut dibatalkan.
Ujarnya, paling menyedihkan, kebanyakan ahli keluarganya tidak dapat hadir ke majlis akad nikah di masjid kerana mereka terkandas selepas jalan utama keluar dari Kampung Tanjung Kala dinaiki air. -KOSMO! ONLINE


[KEMASKINI] Empat beranak maut: Pemandu Hilux akan ditahan
Oleh HARRITH HISHAM

27 Februari 2022, 5:29 pm
KUALA LUMPUR – Pemandu kenderaan jenis pacuan empat roda Toyota Hilux yang terlibat dalam kemalangan hari ini hingga empat beranak terkorban termasuk dua kanak-kanak akan ditahan.
Ketua Jabatan Siasatan Jenayah Dan Penguatkuasaan Trafik (JSPT) Kuala Lumpur, Asisten Komisioner Sarifuddin Mohd. Salleh berkata, pemandu hilux yang berusia 27 tahun itu akan ditahan dalam masa terdekat mengikut Seksyen 41(1) Akta Pengangkutan Jalan (APJ) 1987.
“Kejadian pada pukul 11.20 pagi itu berlaku di Lebuh Raya Sultan Iskandar berhampiran Wisma Tani, dekat sini.
“Kemalangan berlaku apabila Toyota Hilux yang dipandu dari arah Bangi menghala Selayang telah terbabas di selekoh lalu melanggar pokok yang berada di pembahagi jalan.
“Rempuhan itu menyebabkan kenderaan tersebut telah masuk ke laluan bertentangan lalu merempuh sebuah kenderaan pelbagai guna (MPV) Hyundai Starex,” katanya dalam kenyataan hari ini.
Sarifuddin berkata, akibat dari kemalangan tersebut, empat sekeluarga berusia 3 hingga 31 tahun yang berada di dalam kereta (MPV) Hyundai Starex itu telah disahkan maut di lokasi oleh Penolong Pegawai Perubatan dari Hospital Kuala Lumpur (HKL).

Menurutnya, kesemua mangsa dibawa ke Hospital Universiti Kebangsaan Malaysia (HUKM) manakala pemandu Toyota Hilux dibawa ke HKL untuk rawatan.
Orang ramai yang mempunyai maklumat boleh menghubungi Balai Polis Trafik Jalan Tun H. S Lee ditalian 03-2071 9999 atau Hotline JSPT Kuala Lumpur 03-20260267/69 atau mana- mana balai polis berhampiran. – KOSMO! ONLINE


‘King’ hanyut redah air, trak pikap mati tengah jalan
Oleh KOSMO!

27 Februari 2022, 5:17 pm
PETALING JAYA – Sebuah video memaparkan dua buah kenderaan iaitu Perodua Myvi dan trak pikap hanyut dibawa arus deras ketika meredah banjir tular di media sosial.
Berdasaran perkongsian video oleh Suara Pasir Puteh, kejadian tersebut dipercayai berlaku di Kampung Bukit Abal, Pasir Putih, Kelantan.
“Kereta Myvi dihanyutkan arus deras di Kampung Bukit Abal. Hati-hati kepada semua yang meredah banjir,” tulisnya.
Susulan daripada kejadian itu, orang ramai mempersoalkan tindakan dua pemandu kenderaan tersebut meredah air bah sehingga kenderaan hanyut dan memberikan peringatan supaya mengambil iktibar kejadian banjir sebelum ini.
“Menyesal poket nak baiki kereta, kami yang habis tenggelam kereta dan motosikal semasa banjir lepas pun belum selesai lagi, sebelum nak membuat apa-apa tindakan sila fikir dulu keselamatan terutamanya nyawa,” ujar Effa Kasmi pula.
“Jangan sanggup gadaikan nyawa, air tinggi redah lagi,” ujar Nor Aini.- KOSMO! ONLINE


Pahang antara lima negeri diramal alami cuaca buruk
Oleh FITRI HAZIM

27 Februari 2022, 2:35 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir beserta hujan lebat bagi lima negeri yang dijangka berlaku sehingga pukul 5 petang ini.
MetMalaysia dalam kenyataannya berkata, penduduk di Pahang, Negeri Sembilan, Johor, Sarawak dan Sabah diingatkan untuk terus berwaspada dengan cuaca ini.
”Di Pahang, kawasan yang terlibat ialah Lipis, Jerantut, Maran, Kuantan, Bera, Pekan dan Rompin,” katanya.
Tambah MetMalaysia, cuaca buruk itu turut tertumpu di beberapa kawasan Jelebu dan Jempol di Negeri Sembilan.
“Di Johor, kawasan diramalkan mengalami hujan lebat dan ribut petir di Pontian dan Kulai manakala di Sarawak melibatkan kawasan Miri (Miri dan Marudi),” jelasnya.
Selain itu, ramalan yang sama turut melibatkan Sandakan (Telupid, Kinabatangan, Beluran dan Sandakan) dan Kudat di Sabah. – KOSMO! ONLINE


Dikecam tentang vaksin, Uyaina sekolahkan netizen
Oleh NUR EMIRA SAIZALI

27 Februari 2022, 3:02 pm
PETALING JAYA – Kerap menerima komen negatif daripada netizen berhubung pengambilan suntikan, aktres dan pengacara Uyaina Arshad tidak lagi berdiam diri dan bertindak ‘menyekolahkan’ segelintir inividu dalam Instagramnya.
Uyaina menerusi beberapa perkongsian InstaStory meluahkan kekecewaan dengan segelintir masyarakat yang ‘berlagak pandai’ dalam pelbagai aspek terutama berkaitan vaksin.
“Anda tidak mahu vaksin? Terpulang, tetapi jangan berlagak seperti Tuhan. Ilmu tidak sehebat mana, usah mendabik dada.
“Silap-silap satu hari nanti, sudah ludah dijilat balik,” kata pengacara program Wanita Hari Ini itu.
Pemilik nama Shaidatul Naseha Uyaina Arshad itu memberitahu, sudah terlalu banyak bencana yang berlaku di dunia dan kehadiran individu yang kurang bijak, memburukkan lagi malapetaka yang sedia ada.
“Dunia ni sudah banyak sangat bencana, malapetaka dan benda buruk yang terjadi. Ditambah lagi dengan orang bodoh. Bertambah buruk jadinya dunia ni.

“Islam ajar kita untuk cari ikhtiar dalam apa-apa hal sekalipun. Pakar dalam setiap bidang belajar bertahun-tahun lamanya mengkaji dan menyelidik.
“Awak yang buat kajian secara online atau pun dengar cakap ‘mak teh’, tak perlu nak buat palatao (berpura-pura pandai). Sekurang-kurangnya bukan di ‘ruang’ saya. Saya tak memerlukannya,” ujarnya.
TANGKAP layar antara luahan kemarahan Uyaina terhadap netizen.
Marah dan pelik mengapa ramai mempersoalkan tentang pengambila vaksin, itu antara yang diluahkanya dalam perkongsian tersebut.
“Tak pernah nampak saya tulis begini? Sebab memang saya marah.
Saya dan suami masih lagi dalam fasa pemulihan serta ramai lagi ahli keluarga yang dijangkiti Covid-19.
“Berapa ramai yang sedang bertarung dan telah kehilang ornag tersayang kerana Covid?
“Jangankan doa untuk cepat sembuh, salahkan kita pula kerana menerima vaksin, anda sedar tak?” luahnya lagi.
Tambah pelakon drama Kau Cipta Kasih itu, luahan tersebut dimuat naik dalam Instagram kerana sudah menerima terlalu banyak komen negatif dalam media sosialnya.
“Saya kerap abaikan banyak komen negatif dalam hidup dan itu satu kebahagiaan. Apabila ia sekadar serangan peribadi terhadap saya, tak apa saya boleh abaikan tapi tidak kali ini.
Jika penulisan saya menyinggung perasaan dan tidak sehaluan dengan pemikiran anda, tak suka atau nak menang, sila jangan ikuti dan sekat saya. Terima kasih” tegasnya.
Uyaina turut memuat naik beberapa tangkap layar komen daripada netizen yang menyelar pendapatnya mengenai vaksin dan jangkitan Covid-19.
Kosmo! pada 25 Februari lalu melaporkan Uyaina berkongsi khabar duka memaklumkan dia disahkan positif Covid-19 dan menerima rawatan di hospital.
Suaminya, Raja Syahiran turut dijangkiti virus tersebut.
Menerusi kenyataannya sebelum ini, kesakitan dialaminya menyebabkan dia perlu merangkak pergi tandas, badan terasa seperti dipukul, tekak rasa ‘dilenyek’, sukar bernafas dan demam menggigil.
Dia juga tidak dapat membayangkan keadaan kesihatan individu yang tidak menerima vaksin atau anti vaksin sekiranya dijangkiti wabak maut tersebut. – KOSMO! ONLINE


18 sungai di Terengganu, Kelantan melepasi tahap bahaya
Oleh HARRITH HISHAM

27 Februari 2022, 3:25 pm
PETALING JAYA – 18 sungai di Terengganu dan Kelantan dilaporkan melebihi paras bahaya setakat pukul 2 petang hari ini ekoran hujan lebat berterusan yang melanda sejak dua hari lepas.
Menerusi laman web rasmi info banjir Jabatan Pengairan dan Saliran (JPS), kebanyakan paras sungai di dua negeri itu dilihat melebihi tahap amaran dengan trend paras air meningkat.
Di Terengganu, paras air Sungai Besut di jambatan Keruak kini melebihi paras bahaya dengan catatan 38.16 meter (m) melebihi paras normal 28.5, manakala di Kampung La, Besut di paras 24.58m.
Selain itu, paras air Sungai Nerus di Kampung Bukit dan Kampung Langkap, Setiu juga dilaporkan melebihi tahap bahaya dengan bacaan masing masing 22.65m dan 14.57m.
Paras Sungai pula Dungun didapati turut melebihi paras amara di Kampung Pasir Raja dengan bacaan 38.98m, Kuala Jengai (24.09m) dan Jambatan Jerangau (12.82m).
Dalam pada itu, sungai Tebak, Kemaman di Jambatan Tebak, Jambatan Air Putih dan Sungai Kemaman di rumah Pam Paya Paman kini sudah melebihi paras bahaya apabila masing-masing mencatatkan 18.51m, 14.82m dan 4.97m.

Paras air Sungai Berang di Kampung Menerong, Hulu Terengganu dan Sungai Telemong di Kuala Ping, Hulu Terengganu turut dilaporkan melebihi paras bahaya.
Di Kelantan, paras sungai di Kampung Sungai Nal, Kuala Krai turut melebihi paras bahaya dengan catatan 26.59, manakala Sungai Golok di Kampung Jenob, Tanah Merah dilaporkan melebihi paras bahaya dengan paras air 26.69 meter.
Selain itu, sungai Kelantan di Kampung Temangan, Machang, turut melebihi paras bahaya dengan bacaan 21.70m.
Sementara itu di Sarawak pula, sungai di Long Akah, Miri turut mencatatkan bacaan 24.47m melebihi paras bahaya.
Terdahulu, MetMalaysia mengeluarkan amaran hujan berterusan kategori buruk dan waspada membabitkan Kelantan, Terengganu (Besut, Setiu, Kuala Nerus, Hulu Terengganu Kuala Terengganu dan Marang) serta Perak (Hulu Perak) berkuatkuasa sehingga hari ini. – KOSMO! ONLINE


Banjir Terengganu: Trak tentera jatuh parit
Oleh NIK NUR IZZATUL HAZWANI NIK ADNAN

27 Februari 2022, 2:44 pm
KEMAMAN – Sekumpulan anggota tentera dan pegawai perubatan cemas selepas trak yang membawa mereka tergelincir ke dalam parit ketika sedang mengharung banjir di Kampung Lubuk Megat di sini hari ini.
Dalam kejadian pada pukul 11 pagi itu, kesemua anggota tentera dan pegawai perubatan terlibat terselamat tanpa sebarang kecederaan.
Pengerusi Jawatankuasa Pembangunan dan Keselamatan Kampung Seberang Tayur Hilir, Mohd. Fadzir Anuar Abdul Majid berkata, sewaktu kejadian trak tentera berkenaan dalam perjalanan ke Pusat Pemindahan Sementara (PPS) Lubuk Megat.
“Trak itu membawa empat pegawai perubatan bagi melakukan pemeriksaan kesihatan terhadap mangsa banjir berisiko yang berada di PPS berkenaan.
“Saya difahamkan pasukan perubatan berkenaan mahu memeriksa seorang wanita hamil enam bulan dan seorang warga emas terlantar yang berpindah masuk di PPS itu,” katanya yang dihubungi Kosmo! di sini hari ini.
Mohd. Fadzir Anuar berkata, beliau difahamkan kemalangan disebabkan pemandu trak tentera itu gagal mengagak keadaan jalan yang ditenggelami banjir.

Tambah beliau, keadaan jalan yang sempit juga menyukarkan pemanduan sehingga menyebabkan kenderaan itu tergelincir. -KOSMO! ONLINE


Banjir Kelantan: Pasir Puteh mula terjejas
Oleh TOREK SULONG

27 Februari 2022, 2:38 pm
PASIR PUTEH – Seramai 59 mangsa yang terdiri daripada 18 buah keluarga di daerah ini dipindahkan ke pusat pemindahan sementara (PPS) Dewan Sekolah Menengah Kebangsaan (SMK) Kamil di sini hari ini.
Pemindahan yang bermula pada pukul 7 malam tadi dibantu anggota pasukan Bomba dan Penyelamat Pasir Puteh, Angkatan Pertahanan Awam (APM) dan polis selepas paras air di kawasan rumah mereka naik secara mendadak.
Ketua Balai Bomba dan Penyelamat Pasir Puteh, Azhar Elmi Mustofa berkata, antara kampung dalam banjir adalag Kampung Jerat Semata, Kampung Bukit Gedombak, Kampung Gong Serapat, Kampung Nara, Taman Perumahan Serapat dan Kampung Telaga Gayung.
Menurutnya, proses pemindahan dijalankan dengan pantas hasil kerjasama mangsa banjir yang mematuhi arahan pasukan penyelamat.
“PPS di Dewan SMK Kamil dibuka pada pukul 9 malam tadi melibatkan 34 dewasa, 24 kanak-kanak, seorang bayi, dua warga emas dan seorang orang kelainan upaya.
“Mereka yang terlibat bersiap lebih awal berikutan hujan lebat selain limpahan air di tebing Sungai Bukit Gedombak,” katanya ketika dihubungi Kosmo! hari ini.

Ahli Parlimen Pasir Puteh merangkap Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh dan Ketua Polis Daerah Pasir Puteh, Deputi Superintendan Ediansha Endal turut melawat mangsa banjir di PPS tersebut.
Menurutnya, setakat ini, hanya satu PPS dibuka di Pasir Puteh-KOSMO! ONLINE


Banjir Kelantan: Jalan Pasir Mas-Rantau Panjang ditutup
Oleh YATIMIN ABDULLAH

27 Februari 2022, 2:40 pm
RANTAU PANJANG – Jalan Pasir Mas-Rantau Panjang berhampiran Kalbok Lima di sini ditutup kepada semua kenderaan ringan ekoran ditenggelami banjir sedalam 0.8 meter.
Tinjauan Kosmo! mendapati, laluan tersebut hanya boleh digunakan oleh kenderaan berat dan pacuan empat roda sahaja.
Rata-rata pengguna laluan itu mengakui terkejut dengan peningkatan mendadak paras air di kawasan berkenaan.
Selain itu, jalan Kuala Kwong ke Panglima Bayu- Tanah Merah, Jalan Lampu Isyarat Cabang 4, Petronas Bandar Rantau Panjang, Jalan Rantau Panjang Lama-Kampung Bukit Lata dan Jalan Pak Teh Kana-KampungTersang hanya boleh digunakan oleh kenderaan berat. -KOSMO! ONLINE


KPM buka bilik gerakan banjir, pusat peperiksaan SPM
Oleh MOHD. HUSNI MOHD. NOOR

27 Februari 2022, 3:35 pm
PUTRAJAYA – Kementerian Pendidikan (KPM) membuka bilik gerakan banjir bagi menguruskan pusat peperiksaan Sijil Pelajaran Malaysia (SPM) 2021 yang terjejas akibat bencana itu di Terengganu dan Kelantan.
Menteri Kanan (Pendidikan), Datuk Dr. Radzi Jidin berkata, Lembaga Peperiksaan juga sedang mengambil tindakan untuk menguruskan pusat peperiksaan yang terlibat.
“Saya mengambil maklum tentang situasi banjir di Terengganu dan Kelantan yang turut menjejaskan beberapa pusat peperiksaan SPM di negeri-negeri tersebut.
“Sama-sama kita doakan semoga banjir tidak berlarutan dan anak-anak calon SPM 2021 dapat membuat persedian untuk menduduki peperiksaan dalam keadaan selamat,” katanya.
Sejak dua hari lalu, banjir melanda beberapa lokasi di Terengganu dan Kelantan menyebabkan sekolah dinaiki air.
SPM 2021 dijadualkan bermula pada 2 Mac ini membabitkan seramai 401,927 calon peperiksaan di seluruh negara. – KOSMO! ONLINE


[VIDEO]Banjir Terengganu: Wanita hamil panjat bumbung selamatkan diri
Oleh NOOR HAYATI MAMAT

27 Februari 2022, 2:32 pm
HULU TERENGGANU – Lima sekeluarga termasuk seorang wanita sarat mengandung terpaksa menahan kesejukan lebih tiga jam di atas bumbung sebelum diselamatkan pasukan keselamatan di Kampung Lubuk Pait di sini hari ini.
Mohd. Saiful Azuar Mohd. Amin, 30, berkata, rumahnya yang turut dihuni ibu bapa dan adiknya mula dinaiki banjir pada pukul 7 pagi.
“Air naik dengan cepat. Kami yang panik nekad naik ke bumbung untuk menyelamatkan diri.
“Walaupun risau dengan keadaan isteri (Nur Hafizah Ab. Halim) yang sarat mengandung, kami tiada pilihan,” katanya ketika dihubungi Kosmo! di sini hari ini.
Mohd. Saiful memberitahu, dia yang risau komunikasi terputus kerana bateri telefon bimbit hampir kehabisan memaklumkan situasi cemas itu kepada adiknya, Nor Hafizah Mohd Amin, 28.
Dia memberitahu, Nor Hafizah kemudiannya memuat naik status di media sosial untuk meminta bantuan sebelum tular.

“Alhamdulillah kami telah diselamatkan pasukan keselamatan sebelum dihantar ke pusat pemindahan sementara (PPS) berhampiran pada pukul 12.50 tengah hari,” katanya. – KOSMO! ONLINE


1,600 pokok ditanam di muara Sungai Sepang Besar
Oleh MOHD. HUSNI MOHD. NOOR

27 Februari 2022, 3:31 pm
SEPANG – Sebanyak 1,000 pokok bakau di tanam di muara Sungai Sepang Besar, di sini hari ini menerusi Program Penanaman Pokok Pesisir Pantai Untuk Kelestarian Rendah Karbon dan Pembangunan Mampan.
Program berkenaan dianjurkan Majlis Perbandaran Sepang (MPSepang), Institut Rimbawan Malaysia (IRIM), Balai Ikhtisas Malaysia dan Jabatan Perhutanan Negeri Selangor.
Yang Dipertua MPSepang, Datuk Abd. Hamid Hussain berkata, pihaknya juga akan menanam 600 pokok seperti ketapang dan rhu pantai di kawasan Pantai Bagan Lalang, di sini esok.
Beliau berkata, program ini adalah bagi menyahut seruan kerajaan untuk menanam 100 juta batang pokok menjelang 2025.
“Kami juga aktif melaksanakan aktiviti penanaman pokok sejak lebih 10 tahun lalu. Bagi tempoh 2008 hingga sekarang, kita telah menanam lebih sejuta pokok bersama pemaju-pemaju perumahan,” katanya.
Katanya, penanaman pokok di pesisir pantai ini penting kerana ia mampu mengawal iklim serta berperanan mengawal iklim dan berfungsi sebagai pelindung semulajadi kepada hakisan dan ombak. -KOSMO! ONLINE


Banjir Kelantan: Berhimpit 10 orang naik perahu kecil redah banjir
Oleh ROSLIZA MOHAMED

27 Februari 2022, 3:38 pm
KUALA KRAI – Dua buah keluarga yang terdiri daripada 10 individu sanggup berhimpit menaiki sebuah perahu kecil untuk menyelamatkan diri selepas kawasan rumah mereka di Kampung Tok Bok di sini dinaiki air banjir.
Farahhana Abdul Rahim 27, berkata, dia bersama dua anak kecil berusia lapan bulan dan setahun lapan bulan termasuk enam lagi keluarga mertuanya tiada pilihan lain apabila rumah mereka ditenggelami air kira-kira pukul 9 malam tadi.
Menurutnya, mereka nekad menaiki perahu kecil kerana air masuk ke dalam rumah kira-kira sedalam 0.3 meter manakala air di kebanyakan laluan kampungnya sudah naik setinggi 1.5 meter.
“Saya dapati pendayung perahu yang juga penduduk kampung menggunakan batang penyapu untuk mendayung perahu kami untuk keluar ke PPS sejauh satu kilometer.
“Saya dan keluarga jiran hanya pasrah meskipun terpaksa berhimpit di dalam perahu. Paling penting, semua ahli keluarga kami selamat tiba di PPS dengan segera,” katanya ketika ditemui pemberita di PPS Sekolah Menengah Kebangsaan (SMK) Kuala Krai di sini hari ini.
Farahhana merupakan salah seorang daripada 75 mangsa banjir dari Kampung Tok Bok dan Kampung Sungai Durian di sini yang ditempatkan di PPS tersebut.

Menurutnya, ahli keluarganya telah menghubungi pihak bomba, namun bot penyelamat tidak dapat masuk kawasan itu kerana keadaan laluan ke Kampung Tok Bok sudah sepenuhnya dinaiki air. -KOSMO! ONLINE


Lukaku mungkin panaskan bangku simpanan
Oleh KOSMO!

27 Februari 2022, 12:30 pm
LONDON – Pengurus Chelsea, Thomas Tuchel mengakui beliau tidak berdepan masalah untuk membuat pilihan mengenai penyerang yang bakal disenaraikan berdepan Liverpool pada aksi final Piala Liga Inggeris di Wembley tengah malam ini.
Tanpa berselindung, Tuchel percaya bahawa penyerangnya, Kai Havertz telah menunjukkan bukti jelas dalam beberapa perlawanan lalu mengapa dia perlu diletakkan sebagai pilihan utama berbanding Romelu Lukaku.
Lukaku dilihat berdepan masalah prestasi sejak beberapa perlawanan lalu termasuk hanya tujuh kali menyentuh bola ketika Chelsea menentang Crystal Palace sementara Havertz pula semakin selesa dengan tugasnya sebagai penjaring gol.
“Dia (Lukaku) terlalu kerap diturunkan. Dia berdepan masalah kepenatan mental seperti juga yang dialami oleh pemain tengah kami, Jorginho. Saya faham, fokus terarah kepada Lukaku.
“Keputusannya adalah jelas dan pemain juga menerimanya. Apabila anda bermain dengan Chelsea, anda perlu terima bahawa keutamannya adalah pasukan,” katanya.
Biarpun Tuchel masih enggan mendedahkan kesebelasan yang akan diturunkan nanti, Havertz dilihat hampir pasti akan berada dalam senarai skuad utama.

“Sama ada dia (Havertz) akan diturunkan masih belum muktamad. Kami akan membuat keputusan berdasarkan taktikal yang akan digunakan tetapi dia telah mempamerkan aksi yang baik,” jelasnya.
Dalam pada itu, Tuchel turut mengesahkan pasukannya bebas daripada sebarang masalah kecederaan kecuali Ben Chilwell dan tidak menolak kemungkinan untuk menurunkan Reece James yang baharu pulih daripada masalah kecederaan. – AGENSI


Sanggup ‘pakai’ pada badan 2 kilogram emas setiap hari
Oleh ZURAINI BINTI MOHD KHALID

27 Februari 2022, 12:10 pm
PERASAAN taksub terhadap sesuatu barangan sering kali menyebabkan seseorang itu bertindak di luar kawalan. Begitulah juga seorang lelaki dari Vietnam yang mempunyai obsesi terhadap barangan kemas dan emas sehingga sanggup menggayakan barang kemas emas seberat dua kilogram pada tubuhnya setiap hari. Tran Duc Loi, 39, dari wilayah An Giang menjadi perhatian di Vietnam akibat kegilaannya terhadap emas. Setiap hari, Duc Loi akan menggayakan seutas rantai emas berbentuk naga seberat 250 gram, 10 bentuk cincin emas bersaiz besar, seutas rantai tangan…

Sila Log Masuk atau Langgan untuk membaca berita sepenuhnya


Askar Ukraine letupkan diri halang kemaraan Rusia
Oleh KOSMO!

27 Februari 2022, 2:13 pm
KIEV – Seorang askar Ukraine dijulang sebagai wira negara kerana sanggup berkorban dengan meletupkan dirinya bagi memusnahkan sebuah jambatan untuk menghalang kemaraan tentera Rusia, lapor akhbar The Sun kelmarin.
Vitaly Skakun Volodymyrovych yang merupakan seorang jurutera tentera secara sukarela melakukan misi berbahaya iaitu memasang periuk api pada sebuah jambatan di Henichesk, dalam wilayah Kherson.
Lokasi itu merupakan kedudukan strategik yang menghubungkan wilayah Crimea yang ditakluki Rusia dengan tanah besar Ukraine.
Ketika bala tentera Vladimir Putin mara ke arahnya, Volodymyrovych sedar bahawa dia tidak mempunyai masa yang banyak untuk memasang fius dan berlari menyelamatkan diri.
“Jambatan itu dipenuhi dengan periuk api dan dia tidak sempat melarikan diri dari situ.
“Menurut anggota sepasukan, Volodymyrovych memberitahu mereka bahawa dia akan meletupkan jambatan. Sejurus selepas itu, jambatan tersebut meletup,” kata jeneral tentera.

Susulan tindakan beraninya itu, jasa Volodymyrovych dijulang tentera Ukraine kerana telah membantu memperlahankan pergerakan musuh secara signifikan.
Ia juga memberi peluang kepada unit-unit tentera Ukraine untuk berkumpul semula dan menyusun semula pertahanan mereka, kata tentera Ukraine. – AGENSI


Inisiatif HOO buat pembangunan sukan badminton
Oleh MUHAMMAD ZUHAILY BADLISHAH

27 Februari 2022, 1:56 pm
KUALA LUMPUR – Kejayaan Malaysia menjuarai Kejohanan Badminton Berpasukan Asia (BATC) 2022 minggu lalu secara tidak langsung telah berjaya menyemarakkan lagi kerancakan sukan badminton di peringkat komuniti.
Disebabkan itu, syarikat pembekal alat pernafasan, House of Oxygen (HOO) tampil dengan inisiatif menganjurkan Kejohanan Badminton 2022 melibatkan peringkat amatur dan semi-pro sebagai salah satu langkah pembangunan sukan berkenaan.
Ketua Pegawai Eksekutif HOO, Azri Hamzah menjelaskan, penganjuran itu dibuat bagi mewujudkan lebih banyak kejohanan di peringkat komuniti dengan harapan dapat mencungkil lebih ramai bakat baharu buat skuad kebangsaan.
“Malaysia adalah salah satu gergasi badminton dunia sejak zaman Datuk Misbun Sidek, anak-anak Sidek, Datuk Lee Chong Wei dan sekarang Lee Zii Jia.
“Jadi kami hadir sebagai satu komuniti kecil untuk menyokong sukan badminton supaya kita sentiasa ada pelapis-pelapis yang bagus buat pasukan kebangsaan.
“Kejohanan ini juga menarik minat mereka-mereka yang baru nak mula bermain badminton dan juga buat pemain-pemain yang sudah bersedia. Jadi ini adalah platform untuk mereka bertarung,” katanya.

Beliau berkata demikian kepada pemberita pada kejohanan yang berjaya menarik penyertaan 118 beregu dari seluruh Semenanjung Malaysia di Pusat Badminton Pro One, Puchong, Selangor semalam.
Juara kategori semi-pro dimenangi beregu Ng Eng Cheong-Saik Wei Han selepas menewaskan Aliff Hakimi-Helmi Zulhaidee di perlawanan akhir.
Gandingan Afiq Syazwan-Iszwan Azhar pula muncul sebagai pemenang kategori amatur selepas menewaskan Ong Hua Jin-Tan Kim Lim di pentas final.
Tambah Azri, beliau bercadang untuk menjadikan kejohanan itu sebagai acara tahunan berdasarkan sambutan hangat yang ditunjukkan sekali gus mencapai objektif penganjuran.
“Kami bercadang untuk mewujudkan lebih banyak lagi kejohanan di semua peringkat termasuk amatur, semi-pro, veteran, terbuka dan juga sekolah. Mungkin selepas ini kami akan anjurkan klinik badminton juga,” jelasnya. – KOSMO! ONLINE


[VIDEO] Empat beranak maut bertembung trak pikap
Oleh HARRITH HISHAM

27 Februari 2022, 2:29 pm
KUALA LUMPUR – Empat beranak termasuk dua kanak-kanak maut manakala seorang cedera ringan dalam kemalangan membabitkan dua buah kenderaan di Lebuh Raya Sultan Iskandar berhampiran Jabatan Perhutanan Semenanjung Malaysia di sini pagi tadi.
Komander operasi, Pegawai Bomba Kanan II, Hamdan Samad berkata, pihaknya menerima panggilan pada pukul 10.52 pagi.
Menurutnya, seramai 14 anggota dan dua jentera Fire Rescue Tender (FRT) serta satu unit Perkhidmatan Penyelamatan dan Perawatan Kecemasan (EMRS) dari Balai Bomba dan Penyelamat Titiwangsa dan Sri Hartamas dikejarkan ke lokasi.
“Pihak bomba yang tiba di lokasi mendapati kemalangan melibatkan sebuah kenderaan pelbagai guna jenis Hyundai Starex dan trak pikap jenis Toyota Hilux.
“Kemalangan berlaku disebabkan Toyota Hilux hilang kawalan dari laluannya (menghala ke Seremban) memasuki arah bertentangan sehingga bertembung,” katanya.
Jelas Hamdan, kesemua mangsa yang tersepit di dalam Hyundai Starex dikeluarkan pihak bomba dan diserahkan kepada polis untuk tindakan lanjut.

“Mangsa yang meninggal dunia dikenali sebagai P. Milan Damani, 32, S. Tinisha, 32, Ishaan Ivaan, 3, dan Rihaan Ivaan, 4.
“Pemandu Toyota Hilux berusia 27 tahun cedera ringan dan dihantar ke hospital sebelum pihak bomba tiba,” ujarnya. – KOSMO! ONLINE


Dunia bimbang perang Ukraine, Korea Utara sibuk lancar peluru berpandu
Oleh KOSMO!

27 Februari 2022, 1:21 pm
SEOUL – Korea Utara melancarkan sebuah peluru berpandu balistik, kata Seoul yang menyaksikan Pyongyang menyambung semula ujian senjatanya selepas situasi tenang selama sebulan semasa temasya Olimpik Musim Sejuk Beijing.
Perkembangan itu turut berlaku semasa tumpuan dunia beralih kepada Ukraine.
Pelancaran hari ini adalah yang kelapan oleh Pyongyang pada tahun ini termasuk ujian peluru berpandu paling kuatnya.
Di sebalik sekatan ketat antarabangsa, Pyongyang telah meningkatkan pembangunan ketenteraannya dan pada bulan lalu, mengugut mahu membatalkan janjinya untuk tidak melakukan ujian peluru berpandu jarak jauh serta senjata nuklear.
Penganalisis-penganalisis meramalkan bahawa Pyongyang akan menggunakan kesempatan peralihan tumpuan Amerika Syarikat (AS)  kepada serangan Rusia ke atas Ukraine pada Khamis lalu dengan melakukan ujian baharu.
Tentera Korea Selatan menyatakan hari ini bahawa pihaknya mengesan sebuah peluru berpandu balistik dilancarkan ke arah Laut Jepun pada pukul 7.52 pagi (waktu tempatan) atau 5.22 pagi (waktu Malaysia) dari Pyongyang.

“Peluru berpandu balistik terbaharu ini memiliki jarak sekitar 300 kilometer dan altitud 620 kilometer, manakala butiran terperinci lain sedang dianalisis perisikan Korea Selatan serta AS,” tambahnya, manakala Jepun turut mengesahkan ujian misil tersebut.
Pejabat Presiden Korea Selatan, Blue House menyuarakan ‘kebimbangan dan kekesalan’ serta mengkritik masa pelancaran yang dilakukan semasa dunia melakukan usaha untuk menamatkan perang Ukraine.
“Ketika AS mengalih tumpuan kepada Eropah berhubung krisis Ukraine dan Majlis Keselamatan Pertubuhan Bangsa-Bangsa Bersatu gagal berfungsi, Pyongyang mengambil peluang (menangguk di air keruh),” kata penyelidik Institut Penyelidikan Korea  untuk Strategi Nasional, Shin Beom-chul kepada agensi berita AFP.
Katanya, Korea Utara melihat  waktu ini adalah sempurna untuk terus membangunkan senjata yang diperlukan bagi mengukuhkan persenjataan nuklear Pyongyang dalam konteks sebagai sebuah kuasa nuklear. – AFP


Jatuh depan rumah, punca Lara patah tangan
Oleh HANISAH SELAMAT

27 Februari 2022, 12:26 pm
PETALING JAYA – Selepas dua minggu, akhirnya pasangan selebriti popular Awal Ashaari dan Scha Alyahya mendedahkan puteri sulungnya, Lara Alana yang mengalami kecederaaan patah tangan kiri akibat daripada terjatuh.
Jelas Awal, dalam kejadian yang berlaku pada 11 Februari lalu, Lara jatuh tersungkur ketika bermain di hadapan kawasan kediaman mereka hingga terpaksa dibawa ke hospital selepas lengannya membengkak.
“Disebabkan ramai yang bertanya, cerita dia macam ini, balik dari Langkawi hari tu, Lara pun macam biasa, main dengan kawan-kawan di kawasan rumah.
“Biasalah sudah lama tak jumpa kawan, teruja. Tiba-tiba ketika berlari, Lara tersungkur dan jatuh atas jalan sehingga seluar koyak serta lutut berdarah.
“Daddy (saya) pujuk masuk mandi dan bersihkan luka. Mula-mula tak perasan, tiba-tiba Lara mengadu tangannya sakit dan lengan dia juga mula membengkak.
“Bawa pergi ke (bahagian) kecemasan dan terus buat ujian X-Ray (imbasan). Doktor maklumkan dua tulang patah,” katanya.

Awal yang juga suami kepada pelakon Scha Alyahya itu turut memaklumkan Lara terus dimasukkan ke dewan pembedahan sejurus selepas itu.
Katanya lagi, pembedahan kecemasan tersebut berlangsung sekitar setengah jam.
“Jadi Lara perlu memakai ‘cast’  (penyangga) itu untuk tempoh sebulan. Doakan Lara cepat sembuh ujarnya” tambah aktor Dan pengacara tersebut.
Difahamkan Scha yang ketika itu menjalani penggambaran filem Telaga Suriram di Perlis terus bergegas pulang ke Kuala Lumpur.
Terdahulu, laman Instagram Awal dan Scha dibanjiri pertanyaan apabila beberapa keping gambar anak sulung berusia tujuh tahun dalam keadaan berbalut pada tangan kirinya dikongsikan kepada umum.
Dalam hantaran berkenaan, jelas kelihatan Lara sempat ke sekolah seperti biasa dengan tangan bersimen yang turut dihiasi tulisan dan lukisan berupa ucapan selamat sembuh daripada kawan-kawannya.
Sebelum kejadian kemalangan kecil tersebut, Awal dan Scha memuat naik gambar percutian di Langkawi, sekali gus membuatkan pengikut mereka tertanya-tanya sebaik gambar tangan Lara bersimen pula dikongsikan.
Selain Lara, pasangan selebriti popular yang mendirikan rumah tangga pada 4 Mei 2012 itu dikurniakan seorang lagi anak perempuan, Lyla Amina yang lahir pada 12 Februari tahun lalu. – K! ONLINE


Restoran tertinggi di dunia di Menara Shanghai
Oleh KOSMO!

27 Februari 2022, 1:00 pm
SHANGHAI – Sebuah restoran mewah di bandar raya Shanghai, China memecahkan rekod untuk kategori restoran tertinggi di dunia yang  berada di dalam sebuah bangunan, lapor laman berita Wion News kelmarin.
Restoran Heavenly Jin yang terletak di tingkat 120 di J Hotel, Menara Shanghai telah dinobatkan sebagai pemenang oleh Guinness World Records pada bulan ini.
Restoran tersebut berada pada ketinggian 556.36 meter dari tanah. Rekod sebelum ini merupakan milik restoran At.mosphere di Dubai.
Restoran itu terletak pada ketinggian 441.3 meter dari tanah pada tingkat 122 bangunan tertinggi di dunia, Burj Khalifa. Ia dibuka pada 2011.
J Hotel pula terletak di tingkat atas Menara Shanghai yang berketinggian kira-kira 632 meter dan merupakan bangunan tertinggi di China dan ketiga tertinggi di dunia. Ia boleh menempatkan seramai 256 pengunjung dan mempunyai lima bilik makan peribadi.
J Hotel di Menara Shanghai dibuka pada pertengahan 2021 dan dimiliki salah sebuah syarikat perhotelan dan pelancongan terbesar China, Jin Jiang International. Ia mempunyai 165 bilik, 34 bilik mewah dan menawarkan perkhidmatan pelayan peribadi sepanjang 24 jam.

Hotel ini menduduki bahagian atas Menara Shanghai tetapi bukan di seluruh bangunan tersebut.
Sebagai restoran tertinggi di dunia dalam bangunan, Heavenly Jin menawarkan pemandangan latar langit Shanghai yang menakjubkan.
Menu yang ditawarkan adalah termasuk hidangan klasik tradisional baharu yang menggabungkan unsur masakan Eropah, Jepun dan Cina. – Agensi


Persiapan Penang FC sedikit terencat
Oleh KOSMO!

27 Februari 2022, 1:00 pm
Oleh ISWAN SHAFIQ ISA
Meskipun bakal kehilangan dua tonggak utama dalam dua perlawanan penting termasuk aksi pembuka tirai Liga Super menentang juara bertahan, Johor Darul Ta’zim (JDT) Jumaat depan, pengurusan Penang FC akur dengan keputusan yang dibuat oleh Lembaga Tatatertib FAM.
Penang FC dalam satu kenyataan berkata, pihaknya bersedia menanggung denda yang dikenakan ke atas kedua-dua pemain mereka iaitu Endrick Dos Santos dan Anselmo Arruda Da Silva atau Casagrande.
“Dalam apa jua keadaan, hukuman penggantungan ini pada hakikatnya telah memberi impak besar dan menjejaskan persiapan pasukan yang masih dalam proses membina keserasian dalam pasukan khususnya dua pemain import yang baru sahaja tiba untuk bersama pasukan.
“Ini adalah suatu tamparan besar dan cabaran yang berat untuk dipikul oleh pasukan dalam masa yang sudah kesuntukan,” kata kenyataan itu semalam.
Mesyuarat Jawatankuasa Tatatertib FAM kali ketujuh bagi penggal 2021-2025 memutuskan Endrick digantung selama dua minggu daripada terlibat dengan sebarang aktiviti bola sepak berkuatkuasa 24 Februari hingga 9 Mac 2022 serta denda RM1,000.

Casagrande pula digantung sebulan bermula tarikh sama hingga 25 Mac 2022 dan didenda RM3,000, manakala Penang juga turut dikenakan denda RM5,000
Kesalahan dua pemain ini dilakukan pada Kejohanan Bola Sepak 4 Penjuru Piala Menteri Besar Terengganu menentang Terengganu II di Stadium Sultan Ismail Nasiruddin Shah, Kuala Terengganu, 9 Februari lalu.
Kesalahan tersebut disabitkan di bawah Artikel 59 Kod Tatatertib FAM yang dibaca bersama Artikel 74, perenggan 2 dan perenggan 3 Kod Tatatertib FAM dan kedua-duanya telah diberi amaran agar tidak mengulangi kesalahan sama atau berdepan hukuman yang lebih berat.


Krisdayanti tayang swafoto pertama dengan cucu
Oleh HARYATI KARIM

27 Februari 2022, 12:53 pm
SELEPAS lima hari dilahirkan, penyanyi terkenal Indonesia Krisdayanti akhirnya memuat naik gambar swafoto atau selfie pertama bersama cucunya.
“Alhamdulillah, perkenalkan cucu kami Ameena Hanna Nur Atta,” tulis Krisdayanti dalam akaun Instagramnya semalam.
Ameena merupakan cucu sulung Krisdayanti hasil perkahwinan anaknya Aurel Hermansyah dengan pensohor media sosial terkenal Indonesia, Atta Halilintar.
Dalam pada itu, Atta menerusi Instagram menjelaskan maksud di sebalik pemilihan nama anak sulungnya itu.
“Ameena Hanna Nur Atta. Ameena membawa maksud terpercaya dan setia yang terinspirasi daripada nama ibu Nabi Muhammad SAW. Perempuan hebat yang melahirkan manusia paling mulia.
“Hanna pula membawa erti kebahagiaan dan kegembiraan. Nur bererti cahaya keluarga kami dan nama ibu hebatnya. Sementara binti Atta merupakan nama keberuntungan keluarga ini,” tulis Atta.

Ameena yang dilahirkan di sebuah pusat perubatan Jakarta pada 22 Februari lalu merupakan cucu sulung buat keluarga Aurel dan Atta.
Dalam perkembangan lain, Atta turut mewujudkan Instagram khas buat puteri sulungnya itu iaitu @ameenaatta.
Akaun tersebut telah memiliki 562,000 pengikut sejak dilancarkan semalam. Aurel dan Atta mendirikan rumah tangga pada 3 April tahun lalu. – KOSMO! ONLINE


Sempat berpaut pada pokok lepas bot terbalik
Oleh YATIMIN ABDULLAH

28 Februari 2022, 9:21 pm
PASIR MAS – Seorang lelaki berdepan detik cemas apabila bot yang dinaikinya terbalik di Kampung Serungga di sini semalam.
Dalam kejadian kira-kira pukul 6 petang itu, lelaki berusia 50-an itu sempat berpaut pada sedang pokok untuk mengelak daripada dihanyutkan arus banjir.
Ketua Operasi Pasukan Mencari dan Menyelamat Khas Malaysia (SMART), Penolong Penguasa Bomba Mohamad Hafiezul Abdul Halim berkata, lelaki itu berjaya diselamatkan kira-kira pukul 9.30 malam tadi.
Menurutnya, mangsa kemudian terus dibawa ke pusat pemindahan sementara (PPS) Sekolah Kebangsaan Sri Kiambang di sini.
“SMART telah turun ke lapangan untuk membantu anggota Balai Bomba dan Penyelamat Pasir Mas menjalankan operasi menyelamat mangsa,” katanya ketika dihubungi Kosmo! hari ini.
Mohamad Hafiezul memberitahu, sebelum itu, pihaknya telah turun membantu operasi menyelamat mangsa banjir di Pasir Mas dan Rantau Panjang. – KOSMO! ONLINE.


Akta khusus pengeluaran anak ayam perlu dikuatkuasakan – Ronald
Oleh NOR AZIAH MAT NOH

28 Februari 2022, 8:52 pm
HULU SELANGOR – Kementerian Pertanian dan Industri Makanan (MAFI) menggesa kerajaan untuk mewujudkan akta khusus bagi memastikan pengeluaran anak ayam dan makanan kepada penternak lebih berkualiti.
Menterinya, Datuk Seri Dr. Ronald Kiandee berkata, akta itu perlu diwujudkan kerana kualiti baka anak ayam dan makanan tidak memuaskan selain kos import dedak semakin tinggi.
“Kapasiti pengeluaran ayam negara tidak mencukupi beberapa minggu ini sehingga kita terpaksa membawa masuk ayam beku dari negara luar.
“Hal ini kerana beberapa faktor yang menyebabkan kapasiti pengeluaran dilakukan dalam kalangan penternak sehingga pengeluaran ayam negara tidak mencukupi.
“Tindakan intervensi dibuat kerajaan adalah untuk menampung kos pengeluaran terutama harga dedak iaitu jagung dan kacang soya yang mendadak tinggi harganya,” katanya ketika sidang akhbar di Ladang Haji Idrus, di sini hari ini.
Susulan itu, Ronald juga menegaskan penghasilan penanaman dedak tempatan perlu dilaksanakan bagi mengurangkan beban kepada syarikat pengeluaran ayam.

“Kita bergantung sepenuhnya kepada pengimportan dedak, peningkatan kos import bahan akan memberi kesan kepada industri ternakan negara.
“Kita perlu mengubah dan mengkaji semula dasar sedia ada untuk tidak bergantung kepada pengimportan dedak sekaligus mengurangkan bebanan kepada industri ternakan negara,” ujarnya. – KOSMO! ONLINE.